Summary: Vaikka somevaikuttajan työ voi näyttää kiiltokuvamaiselta ja on monen unelma-ammatti, ei totuus ole aina ihan yhtä ruusuinen.

Tästä on kyse Kyselytutkimukseen vastasi 105 somevaikuttajaa Mukana oli bloggaajia, Instagram-vaikuttajia, vloggaajia ja tubettajia Lähes kolmannes vastaajista oli harkinnut lopettamista viimeisen vuoden aikana Syinä korostuivat somemaailman uuvuttavuus, ajanpuute sekä ansaintamallin haastavuus Lopettamisaikeita kysyttiin vaikuttajilta ensimmäistä kertaa
 – Olin lähellä totaalista loppuunpalamista vuonna 2011, kun tein blogia päivätyön ohessa, suosittua  Pupulandia-blogia  pitävä  Jenni Rotonen  muistelee.
 Kyseessä ei ole ainut hetki, jolloin bloggaajan työ on tuntunut raskaalta.
 Tänä kesänä Rotonen piti lähes kuukauden kesäloman, ensimmäistä kertaa kahdeksaan vuoteen. Loman lopun lähestyessä burnoutin oireet palasivat, hän kärsi univaikeuksista ja oli ahdistunut.
 – Tajusin, että jos sisällöllisesti kivan työn pariin palaaminen ahdistaa niin paljon, on tehtävä muutoksia arkeen.
 Niinpä Rotonen päätti tehdä tietoisen elämänmuutoksen. Työnarkomaaniksi itseään kuvaileva Rotonen vaatii nyt itseltään vähemmän. Hän on myös leikannut kaupallisten yhteistöiden määrää, jotta voisi tehdä sisältöjä halutessaan harvemmin kuin ennen.
 Rotosen reilu 12 vuotta sitten perustama blogi on palkittu Suomen parhaana muotiblogina vuonna 2016. Se kerää Rotosen mukaan noin 50 000 kävijää kuukaudessa.
 Somevaikuttajat uupuvat työssään
 Jenni Rotonen ei ole ainut sosiaalisen median vaikuttaja, joka on kokenut uupuvansa työssään. Keskiviikkona julkaistun  somevaikuttaja 2019 -barometrin  mukaan lähes joka kolmas somevaikuttaja on harkinnut lopettamista. Syyksi kyselyyn vastanneet bloggaajat, vloggaajat, tubettajat ja Instagram-vaikuttajat kertoivat työn olevan uuvuttava, ansaintamallin haastava ja kärsivänsä ajanpuutteesta.
 Jyväskylän yliopiston kauppakorkeakoulun väitöskirjatutkija  Hanna Reinikainen  tunnistaa ilmiön.
 – Tavallisesta seuraajasta tai varsinkin sellaisesta henkilöstä, jolle somemaailma ei ole tuttu, saattaa tuntua tosi oudolta, miten sellainen mikä ei vaikuta edes työltä, voi olla jollain tavalla raskasta, Reinikainen kertoo.
 Useat  tubettajat  ovat kuitenkin kertoneet viime vuosina kokevansa suoranaista burnoutia.
 Voi miettiä, miltä tuntuisi lukea jatkuvasti itsestä tai omasta työnjäljestä jotain negatiivista.  Jenni Rotonen
 Yleistölle näkymätöntä työtä on paljon, kertoo Jenni Rotonen. Aikaa kuluu sähköposteihin, viesteihin ja kommentteihin vastaamiseen, kirjanpitoon, asiakaspalavereihin sekä asioiden suunnitteluun ja organisointiin. Työpäivät venyvät usein pitkiksi.
 – Olen joskus sanonut, että tämä on kuin yhden ihmisen mediatalo: kuvaan ja editoin itse, ideoin sisällöt ja tuotan ne, Rotonen luettelee.
 – Someammattilaisena on varmasti vaikeaa tehdä töitä toimistoaikojen puitteissa, Reinikainen vahvistaa.
 Koko ajan saatavilla
 Hanna Reinikaisen mukaan sosiaalinen media kuluttaa, koska siellä tapahtuu jatkuvasti. Jenni Rotonen on samaa mieltä.
 – Ajan henki on, että pitäisi olla koko ajan saatavilla. Jos et ole, voi myrsky nousta esimerkiksi väärinkäsityksestä hetkenä minä hyvänsä.
 Myös loman pitäminen on vaikeaa, vaikkeivät seuraajat katoaisikaan.
 – Kun ansainta perustuu siihen, että esittelet omaa elämääsi, voitko olla kokonaan offline tiettyjä aikoja? Reinikainen pohtii.
 Rotonen on monien muiden someammattilaisten tavoin joutunut pohtimaan samaa. Joillakin bloggaajilla on assistenttejä, mutta Rotonen kokee vaikeaksi delegoida töitä, henkilöytyyhän tekeminen häneen itseensä.
 – Tällaisessa työssä ei voi palkata lomasijaista. Samaan aikaan tuntuu huonolta ratkaisulta bisneksen näkökulmasta, jos pitää taukoa päivittämisestä.
 Ei helppoa rahaa
 Jenni Rotosen ei ole tarvinnut enää aikoihin stressata rahapuolesta. Tähän pisteeseen pääseminen on kuitenkin vaatinut vuosien varrella suuren määrän ilmaisia työtunteja.
 Moni somevaikuttaja joutuu silti miettimään, pystyykö työllä elättämään itsensä. Tulot kertyvät useista palasista: esimerkiksi kaupallisista yhteistöistä, Youtube-mainoksista ja tapahtumista.
 Hanna Reinikaisen mukaan vaikuttajat tekisivät mielellään  pidempiaikaisia yhteistöitä . Ne ovat kuitenkin vielä harvinaisia.
 Jyväskylän yliopiston kauppakorkeakoulun väitöskirjatutkija Hanna Reinikaisen mukaan sosiaalinen media kuluttaa, koska siellä tapahtuu jatkuvasti. Antti Kolppo / Yle
 Rotonen tietää, että yrittäjänä menestys on pitkälti omissa käsissä: tulot ovat usein suoraan verrannollisia siihen, miten paljon ja hyvin tekee.
 – Ihmiset helposti ajattelevat, että bloggaaminen on helppoa rahaa, mutta jos haluat ansaita rahaa niin suosittelen tekemään jotain ihan muuta. Mitä enemmän on rahaduuneja, sitä enemmän pitää tuottaa myös omaa ei-kaupallista sisältöä.
 Kriittistä arvostelua
 Somevaikuttaja 2019 -barometrin mukaan somevaikuttajia uupumuksen partaalle ajavat kiire sekä paineet laadukkaasta sisällöstä, eikä tilannetta helpota sisällön julkisuus ja alttius kriittisellekin arvostelulle.
 Väitöskirjatutkija Hanna Reinikaisen mukaan seuraajat saattavat kritisoida somevaikuttajia ankarastikin. Monen kohdalla voidaan puhua jo kiusaamisesta.
 Hänen mukaansa etenkin keskustelupalvelu Jodel on aiheuttanut vaikuttajille pahaa mieltä viime vuosina.
 – Siellä puhutaan tosi rumasti melkein kaikesta, mikä liittyy vaikuttajiin. Jopa iloitaan, jos vaikuttaja saadaan kiinni sanomisten ja toiminnan ristiriidasta.
 Lisäksi vaikuttajat saavat epäasiallisia kommentteja ja jotkut epäasialliset lähestymiset saavuttavat vaikuttajan yksityisviestein.
 Yli 12 vuotta bloganneen Jenni Rotosen mukaan yleisöstä on tullut yhä vaativampaa.
 – Välillä tuntuu, että teit niin tai näin, joku on aina tyytymätön.
 Palaute on suoraa, raadollista ja hetkittäin julmaakin. Ihmisillä on voimakkaita mielipiteitä. Netissä käytävä keskustelu kantautuu usein myös bloggaajan korviin. Se on kuluttavaa.
 – Voi miettiä, miltä tuntuisi lukea jatkuvasti itsestä tai omasta työnjäljestä jotain negatiivista.
 Aito mutta virheetön
 Hanna Reinikaisen mukaan kiinnostus somevaikuttajaa kohtaan kumpuaa siitä, että tämä on aidosti oma itsensä ja avaa elämänsä seuraajilleen. Näin he voivat kokea samaistuvansa vaikuttajaan.
 Tällainen elämänsä avaaminen tekee vaikuttajan hyvin haavoittuvaiseksi, kertoo Reinikainen.
 – Seuraajamäärien kasvaessa vaikuttajan tajuntaan voi äkkiä iskeä tietoisuus siitä, että tuhannet ihmiset tietävät minusta kaiken, vaikken itse tiedä heistä juuri mitään.
 Jenni Rotosen mukaan bloggaajalta kyllä odotetaan aitoutta ja ihmillisyyttä, mutta myös virheettömyyttä. Ne ovat ristiriidassa keskenään.
 Ihmiset helposti ajattelevat, että bloggaaminen on helppoa rahaa, mutta jos haluat ansaita rahaa niin suosittelen tekemään jotain ihan muuta.   Jenni Rotonen
 Someraivo voi nousta mistä ja milloin tahansa. Ihmiset ovat herkkiä pahastumaan ja tuloksena saattaa olla kärkkäitäkin kommentteja.
 – Oma ilmaisu on puutteellista. Vaikka kuinka yrittää miettiä kaikkia mahdollisia näkökulmia ja potentiaalisia väärintulkintoja, se on mahdotonta. Jokainen lukee tekstejä omista lähtökohdistaan ja aina joku ymmärtää väärin, Rotonen selittää ja myöntää kokevansa jatkuvaa ahdistusta ja pelkoa siitä, ettei voi tietää, mistä nousee haloo.
 Bloggaajia muistutetaan nykyään paljon heidän vastuustaan esikuvana ja suunnan näyttäjänä. Rotosen mukaan heidät nostetaan esiin etenkin vastuullisuus- ja ekologisuuskeskusteluissa.
 – Bloggaajat nähdään symbolina sille, mikä maailmassa on pielessä: kulutuskeskeinen kulttuuri ja elämäntavat. Odotetaan, että bloggaaja ottaisi kantaa. Sitten kritisoidaan, ettet voi ottaa kantaa, koska et itse elä täydellisesti, Rotonen kuvaa seuraajien odotusten ristitulessa olemista.
 Herättikö juttu ajatuksia? Keskustele aiheesta klo 22 asti.
 Lue lisää:
 Peleillä, blogeilla ja tubella kuukausipalkoille – Sekä Counter-Strikella että lifestyle-blogilla voi tienata 100 000 euroa vuodessa
 "Käytin kerran vahingossa eläintestattua kosmetiikkaa ja seuraajat huomasivat heti" – tubettaja Mmiisas miettii tarkkaan, mitä tubessa julkaisee
 Tiktok on hiipinyt myös tubemaailmaan: "Nopea ja lyhyt video voi levitä mihin maailmankolkkaan tahansa"

Tuore kysely: Joka kolmas somevaikuttaja harkinnut lopettamista – bloggaaja Jenni Rotonen: "Olin lähellä totaalista loppuunpalamista"


Summary: Torstaina lännessä voi jopa ukkostaa.

Syyskuun ensimmäinen viikko jatkuu epävakaassa säässä. Torstaista on tulossa koko viikon sateisin päivä.
 Lännestä saapuu torstaina sadealue, jonka myötä etelätuuli voimistuu puuskaiseksi. Lännessä voi myös ukkostaa. Päivällä sateet ja matalapaine liikkuvat kohti koillista.
 Perjantai on Lapissa tuulinen ja sateinen, maan keskiosissa poutainen. Etelässä saadaan perjantaina sadekuuroja, mutta iltaa kohti selkenee.
 – Lauantaina aamu alkaa pitkälti aurinkoisena, mutta lännestä saapuu iltapäivällä jo lisää sateita, kertoo Ylen meteorologi  Anne Borgström .
 Anne Borgström / Yle
 Sateet eivät kuitenkaan huuhdo pois lämpöä, vaikka kuun vaihteen miltei helteisiä lukemia ei ole enää loppuviikosta luvassa. Borgströmin mukaan viikko jatkuu vielä hieman tavallista lämpimämmissä lukemissa, Pohjois-Lappia lukuun ottamatta.
 – Muutoin pohjoisessa ollaan samoissa lukemissa kuin maan keskiosissa.
 Aivan eteläisimmässä osassa maata päästään näillä näkymin torstaina ja perjantaina jopa nippa nappa ylittämään 20 asteen raja. Myös yölämpötilat pysyttelevät hieman tavallista lämpimämpinä pohjoisinta Lappia lukuun ottamatta.
 Anne Borgström / Yle

Huomenna on viikon sateisin päivä – sää jatkuu epävakaana, mutta myös hieman tavallista lämpimämpänä


Summary: Ylen lähteiden mukaan hallitus ei kuitenkaan ole Hansasta täysin yksituumainen.

Kansainväliset organisaatiot ja sopimukset

Suomi hakee uusia yhteistyökumppaneita EU:n sisällä. Sipilän hallituksen aikana Suomi liittoutui talouskuria kannattavien kahdeksan maan löyhään liittoon, jota Hollanti johti.
 Liitto on ottanut kantaa talousunionin kehittämiseen. Siihen kuuluvat Hollannin ja Suomen lisäksi Baltian maat, Ruotsi, Tanska ja Irlanti.
 Ylen tietojen mukaan uusi hallitus ottaa etäisyyttä Hansaan. Taustalla on EU:n valtasuhteiden muutos. Britannian etääntyessä EU:sta Ranskan ja muiden suurten maiden valta kasvaa.
 Rinteen hallitus haluaa pohtia asia kerrallaan, miten tiiviisti omat kannat on järkevää lukita muiden maiden kanssa.
 Lue lisää:   Muistatko Hansaliiton? Suomi ja muut kokosivat joukon taas kasaan ja vaativat kriisimaita EU:ssa vastuuseen veloistaan.
 Eurooppa-ministeri  Tytti Tuppurainen  (sd.) kommentoi Hansaa viime viikolla Turun Eurooppa-foorumin puheessaan.
 – EU:n pohjoismaiset jäsenet ovat vapaakauppa-asioissa samanmielisiä. Suomi ei kuitenkaan Eurooppa-politikassaan sitoudu yksin Hansaliittoihin tai muihinkaan blokkeihin, Tuppurainen sanoi.
 – Teemme yhteistyötä kaikkien kanssa ja vaalimme EU:n yhtenäisyyttä.
 Hallituksen sisällä ristivetoa?
 Ylen tietojen mukaan koko hallitus ei kuitenkaan ole tehnyt yhteistä linjausta asiasta. Keskustalähteiden mukaan "mikään ei ole muuttunut".
 Sipilän hallituksen kaudella Hansa-ryhmä oli Suomelle tärkeä viiteryhmä talous- ja rahaliiton kehittämisessä. Ryhmä suhtautui nihkeästi yhteistyön ja jäsenmaiden yhteisvastuun syventämiseen.
 Se suututti erityisesti Ranskaa, joka pitää Hansa-ryhmää uhkana rahaliiton yhtenäisyydelle. Myös muita etelän maita kismittää nettomaksajamaiden liittoutuminen. Yksikään Hansa-maan edustaja ei tullut valituksi, kun EU valitsi ehdokkaat huippuvirkoihin kuluneena kesänä.
 Jatkossa Antti Rinteen hallitus aikoo hakea liittolaisia mahdollisimman laajalti. Nykyhallitus on aiempaa kriittisempi sen suhteen, mihin pysyviin liittoihin on järkevää kuulua.
 Esimerkiksi entinen EU-komissaari  Erkki Liikanen   arvosteli vastikään  Hansaa ja arvioi, että pienen maan kannattaa varoa blokkiutumista.
 Vaikka Suomi ottaa etäisyyttä tiukan talouskurin ryhmään, tiettävästi kanta rahaliiton kehittämiseen ei ole muuttunut.
 Lisää aiheesta:
 Onko Eurooppa repeämässä kahtia? Suomen ja muiden pohjoisten maiden Hansa-ryhmä ärsyttää etelässä .
 Pääministeri Antti Rinne kesäkuussa: Ei näissä mitään äkkiliikkeitä tulla näkemään .

Suomen linja muuttui: Hallitus ottaa etäisyyttä tiukan talouskurin EU-maiden Hansa-ryhmään


Summary: Yläkoululainen Minttu Laine hämmentyi kotitalousopettajansa suhtautumisesta kasvisruokavalioon. Vanhempien yhteydenotto muutti äänen kellossa.

Kotitalousopettaja käy kyselykierrosta tamperelaisen Juhannuskylän koulun luokassa. Opettaja selvittää, millaisia erityisruokavalioita nuorilla on.
 Tulee  Minttu Laineen  vuoro, ja hän kertoo olevansa kasvissyöjä. Opettaja huomauttaa, että kasvisruokailijoille ei sitten varata ylimääräisiä ruoka-aineita, koska resurssit ovat niin rajalliset.
 – Opettaja sanoi, että ei ole mahdollista antaa minulle enemmän kasviksia kuin muille. Vähän tuntui oudolta.
 Minttu Laine ei ole kokenut, että häntä olisi painostettu valmistamaan liharuokia. Hän ei vain ymmärrä, miksi hänen pitäisi oppia valmistamaan niitä, koska hän ei syö lainkaan lihaa.  Antti Eintola / Yle
 Mintun opettaja  Marjo-Riitta Vihersaarta  sanoo, että Juhannuskylän koulussa otetaan huomioon myös eettisistä syistä erityisruokavaliota noudattavien nuorten toiveet.
 – Tuli ehkä käytettyä väärää sanavalintaa, kun ilmoitin, että kasvissyöjiä varten ei ole tarjolla erillisiä raaka-aineita.
 Vihersaari korostaa, että ketään ei hänen tunneillaan pakoteta tekemään liharuokia tai käsittelemään lihaa. Se on myös Kotitalousopettajien liiton kanta.
 Opetussuunnitelman perusteissa mainitaan, että jokaisen oppilaan yhdenvertaiseen ja tasapuoliseen osallisuuteen oppimistilanteissa kiinnitetään erityishuomiota, sanoo Kotitalousopettajien liiton puheenjohtaja  Minna Vanhala .
 Vanhala muistuttaa, että terveydelliset ruokavaliot otetaan aina huomioon, eettiset ruokavaliot mahdollisuuksien mukaan.
 – Oppilaat eivät kuitenkaan voi viikosta toiseen vaihtaa ruokavalioitaan, vaan me noudatamme samoja erityisruokavaliotarpeita, kuin mitä kouluruokailuun on ilmoitettu.
 30 vuotta kotitalousopettajana toiminut Marjo-Riitta Vihersaari on huolissaan siitä, että erityisruokavalioiden huomioiminen alkaa viedä liikaa aikaa pois perusopetuksesta.
 – Jos oppitunnilla on 17 oppilasta, niin ei aina ei pysty ottamaan jokaisen toiveita huomioon niin hyvin kuin haluaisi. Toivoisinkin nuorilta enemmän omatoimisuutta sen suhteen, mitä haluaisi tehdä ja miten se voitaisiin toteuttaa.
 Vihersaari uskoo, että keskustelu erityisruokavalioiden huomioimisesta tulee lisääntymään jatkossa.
 – Peli tulee menemään kovemmaksi.
 Keskustelua, ei vastakkainasettelua
 Mintun isä  Matias Laine  ja toisen kasvisruokavaliota noudattavan nuoren vanhemmat ottivat yhteyttä kouluun. He tiedustelivat, mihin opettajan tunnilla kertoma linjaus perustuu.
 Sen jälkeen asiat Mintun kotitaloustunneilla ovat menneet parempaan suuntaan. Seuraavalla tunnilla opettaja oli kysynyt, millaista kasvispitsaa Minttu haluaisi valmistaa.
 Matias Lainearvelee, että hänen ja muiden vanhempien yhteydenotoilla kouluun on ollut osuutta siihen, että sävy kasvisruokailijoita kohtaan on muuttunut suopeammaksi.
 – Yhteydenottojen jälkeen opettajan viestissä kotiin puhuttiin soijarouheesta, jota ei oltu mitenkään mainittu ensimmäisellä tunnilla.
 Mintun isä Matias Laine haluaisi lisätä keskustelua kodin ja koulun välillä siitä, mitä arvoja ja millaisia valmiuksia nuorille annetaan kotitaloustunneilla. Antti Eintola / Yle
 Laine toivoo, että jatkossa koulun ja kodin yhteistyö ja kommunikointi olisi nykyistä parempaa.
 – Koulun ja kodin pitäisi pohtia, millaisia valintoja tehdään. Millaisia malleja annetaan, ja miten koulu taittuu ympäröivään yhteiskuntaan.
 Laine korostaa, ettei halua lisätä vastakkainasettelua.
 – En halua missään nimessä rakentaa ristiriitoja. Olennaista on nähdä, että ihmisillä on erilaisia ruokavalioita monista eri syistä.
 Ruokatottumukset muuttuvat, seuraako opetus perässä?
 Juhannuskylän koulun tapaus ei tule yllätyksenä Tampereen yliopiston terveyssosiologian professori  Piia Jallinojalle.  Vegaanien ja kasvissyöjien määrä kasvaa vuosittain, mikä johtaa väistämättä ristiriitatilanteisiin.
 – He, joka luottavat perinteiseen liha-, maito-, muna- ja kalapohjaiseen ruokavalioon, saattavat kokea arvomaailmansa ja kompetenssinsa uhatuiksi.
 Tehdään näistä vegeversiot!  Piia Jallinoja
 Erityisruokavalioita noudattavat ihmiset eivät enää suostu olemaan hiljaa mielipiteidensä kanssa, Jallinoja sanoo.
 – Nyt ajatellaan, että kaikilla on oikeus ruokavalioon, jota he haluavat eettisistä ja muista syistä noudattaa. Ihmiset ovat valmiita puolustamaan asiaansa äänekkäämmin.
 Ristiriidoista tulee myös entistä helpommin julkisia.
 – Somen myötä ne tulevat paremmin tietoisuuteen.
 Suomalaisten syöminen ylipäänsä on murroksessa, Jallinoja sanoo. Se lisää kotitalousopetuksen vaatimuksia. Osalla ruuan lähtökohtana on terveellisyys, toisilla eettisyys.
 – Aiemmin kasvisruokavalioissa oli kaksi ääripäätä: tavalliset sekasyöjät ja oudot vegaanit. Nyt väliin on tullut monenlaisia ruokatrendejä ja joustavia tapoja syödä vegaanisia ruokia. Kasvis- ja vegaaniruokavaliot ovat hiljalleen arkipäiväistymässä.
 Piia Jallinojan mukaan nuorilla on paljon hyviä ideoita, miten perinteisistä ruuista tehdään kasvisversioita.  Antti Eintola / Yle
 Kotitalousopetus ei elä umpiossa, kotitalousopettajien liiton Minna Vanhala muistuttaa. Opetussuunnitelma itsessään vaatii opetuksen olevan ajantasaista, joten opettajan tulee seurata vallalla olevia suuntauksia.
 – Tarkoitus ei ole opetuksessa sinkoilla kunkin trendin mukaisesti, vaan opettaa oppilaat selviytymään arkisista tilanteista omatoimisesti, kestävän kehityksen periaatteiden mukaisesti sekä mahdollisimman taloudellisesti.
 Matias Laine peräänkuuluttaa opettajilta vastuuta siitä, miten erityisruokavaliosta nuorille puhutaan.
 – Nuoria haastetaan eri suunnista. Yleensä yläkoululaiset ovat sellaisessa iässä, jossa kasvetaan ja opitaan olemaan ihmisenä sekä puolustamaan omia näkökantojaan.
 Laine muistuttaa, että opettajat ovat auktoriteetteja monella tavalla.
 – Se mitä opettaja sanoo, voi olla monelle nuorelle hankalaa käsitellä.
 Lihaa tai ei, kunhan kokataan
 Lihan poisjättämisestä ei kannattaisi tehdä kynnyskysymystä, Piia Jallinoja sanoo.
 – Millä perusteella päätämme, että juuri lihan valmistaminen on kansalaistaito? Eikö kansalaistaitoa ole ennemminkin se, että osaa valmistaa itselleen ja perheelleen ruokaa. Kaikillahan tätä taitoa ei ole.
 Jallinoja arvioi, että osa kotitalousopettajista ei ole valmis näkemään vegaanioppilaitaan mahdollisuutena. Hän kehottaakin opettajia suhtautumaan erilaisia ruokavalioita noudattaviin nuoriin uteliaisuudella ja kiinnostuksella.
 Suomessa on paljon osaavia kotitalousopettajia.  Minna Vanhala
 Tarjolle tulee jatkuvasti uusia raaka-aineita, joten paras sijoitus on opettaa nuorille joustavaa ja kekseliästä ruuanlaittoa, Jallinoja sanoo.
 – Tässä ovat näiden perinteisten ruokien reseptit, tehdään näistä vegeversiot!
 Kotitalousopettajien liiton Minna Vanhala on samaa mieltä. Hänen mukaansa kotitalousopetuksen tarkoitus on järjestää opetus niin, että oppilaat oppivat itse tekemään raaka-aineista ruokavalionsa mukaisia aterioita ja tarvittaessa soveltamaan ohjeita.
 – Kotitalousopettajat osaavat ohjata oppilasta toimimaan niin, että tämä oppii valmistamaan täysipainoisen aterian.
 Jallinoja muistuttaa, että sekään ei ole oikein, että nuoret alkavat määrätä, mitä tunneilla tehdään.
 – Suomessa on paljon osaavia kotitalousopettajia eikä ole oikein, että heidän taitojaan mitätöidään. Parasta on opetella uutta yhdessä nuorten kanssa.
 Köksä maistuu edelleen
 Sekä Minttu että Matias Laine toivovat, että asiasta puhuminen ehkäisee ristiriitatilanteita jatkossa myös muissa Suomen kouluissa.
 Ainakin viestien perusteella vaikuttaa siltä, että meidän koulussamme asiaan on kiinnitetty huomiota. Vuosi näyttää kuinka hyvin asiat lopulta sujuvat.
 Minttu Laine suhtautuu ruuanlaittoon ilolla, kunhan raaka-aineet ovat oman eettisen vakaumuksen mukaisia.  Antti Eintola / Yle
 Kotitaloustunneille ruuanlaitosta pitävä Minttu Laine menee edelleen hyvillä mielin. Hän uskoo, että hän saa talven mittaan koulusta hyödyllisiä kokkausvinkkejä.
 –Kivaa tulee varmasti olemaan.
 Ja se pitsa, jota Minttu pääsi opettajan kanssa suunnittelemaan. Mitä täytteitä siihen tulee?
 – Härkistä ja peruskasviksia.

Voiko koulu pakottaa kasvissyöjän valmistamaan liharuokia? Kotitalousopettajat pelkäävät perustaitojen rapistuvan


Summary: Sote-tietovuotoa säikähtänyt perustuslakivaliokunta palaa normaaleihin käytäntöihin tänään alkaneella istuntokaudella.

Varapuhemies  Juho Eerola  (ps.), millaista on vakaa ja arvokas some-käytös?
 – Olen hirmuisen huono antamaan käyttäytymisohjeita, olen vähän pukki kaalimaan vartijana, Eerola aloittaa.
 Eerola istuu eduskunnan kuppilassa syysistuntokauden ensimmäisenä päivänä. Hän sanoo yrittäneensä oppia virheistään. Eerolaa vaivaa, että eduskunnassa voi lähes milloin tahansa päätyä some-kuvaan tai live streamiin.
 – Tämä ilmiö levittäytyy hissun kissun ja suurin osa siitä on viatonta. Otetaan kuva porukalla, olen itsekin ollut kuvissa kahvilassa ja jopa täysistuntosalissa.
 Somettaminen lähti Eerolan mielestä käsistä keväällä. Eduskunnassa on tarkat, median kanssa sovitut säännöt, missä ja miten saa kuvata. Hän miettii, miksi samat säännöt eivät koskisi kansanedustajia.
 Esimerkiksi valiokuntien kokouksissa on tiukka käytäntö – ei julkisuutta. Eerolan mielestä myöskään kansanedustajien ei pitäisi kuvata siellä.
 Eerola on itse päätynyt median pyöriteltäväksi roisin YouTube-musiikkivideon pääosassa. Hänen omilla Facebook-sivuillaan käydään rajoittamatonta keskustelua esimerkiksi maahanmuutosta.
 – En ole kovin tiukkapipoinen, sulatan kaikenlaista. Olen asunut mielisairaalan vieressä ja nähnyt monenlaista käytöstä.
 Keväällä uudet kansanedustajat pörräsivät vapautuneina jopa istuntosalissa: kaverikuvia ja selfieitä salissa, nuuskaa huuleen, hohottelua ja kuvia kaverista puhujanpöntössä. Nämä kaikki olivat myös nähtävissä eduskunnan istunnoista tulevissa verkkolähetyksissä.
 Ja vaikka Eerola sanoo olevansa huono antamaan ohjeita, tässä niitä tulee:
 – Pitäisi ymmärtää, että tämä talo on instituutiona Suomen historian arvokkain ja sitä taustaa vasten kunnioittaisi sekä pukeutumisellaan ja sanoillaan tätä. Eikä ehdoin tahdoin turmelisi tämän talon mainetta, sanoo varapuhemies.
 Perustuslakivaliokunnan puheenjohtaja Johanna Ojala-Niemelä (sd.) kertoo, että valiokunta jatkaa sähköisten palvelujen käyttöä nyt normaalisti. Jarno Kuusinen  / AOP
 Perustuslakivaliokunnan uusi puheenjohtaja: Luotan edustajiin
 Viime vuoden keväällä eduskuntaa  ravisutti asiakirjavuoto : joku vuoti perustuslakivaliokunnan keskeneräisen sote-valmistelun Ilta-Sanomille.
 Perustuslakivaliokunta sulki sähköisen työtilansa ja siirtyi täysin paperisiin asiakirjoihin. Puhemiehet pohtivat myös, pitäisikö asiakirjoja julistaa salaisiksi.
 Tilanne on nyt rauhoittunut. Uusi perustuslakivaliokunta aloittelee työtään. Puheenjohtaja  Johanna Ojala-Niemelä  (sd.) sanoo, että työssä palataan normaaliin käytäntöön.
 – Luonnollisesti luotan lähtökohtaisesti ihmisiin. Jos on valittu kansanedustajaksi tai avustajaksi, rajattujen paperien vuotamista ei tehdä, Ojala-Niemelä sanoo.
 Sähköiseen työtilaan on pääsy valiokuntien kansanedustajilla, heidän avustajillaan ja osalla virkamiehistä. Papereita taas oli vain rajattu määrä. Pinkkojen pyörittely kävi kuitenkin työlääksi, sähköisiä asiakirjoja on helpompi käsitellä.
 – Jos vuotoja ilmenee, sitten täytyy harkita uudelleen, Ojala-Niemelä sanoo.
 Lue myös:
 Eduskunnan entiset puhemiehet huolissaan politiikan kielenkäytöstä: Some-törky tunkeutuu suureen saliin – "Paljon kärjistämistä ja huomion hakua"

Kansanedustajien some-kuvaaminen riistäytyi käsistä – varapuhemies Juho Eerola vetoaa: Älkää turmelko tämän talon mainetta


Internet-yhtiö Google on sopinut maksavansa 170 miljoonan dollarin sakot Yhdysvalloissa sovitteluratkaisuna oikeusjutussa. Yhtiötä syytettiin laittomasta lapsikäyttäjien datan keräämisestä ja jakamisesta Youtube-videopalvelussa.
 Google sopi asiasta Yhdysvaltain liittovaltion kauppakomission (FTC) kanssa. Kyseessä on suurin yksittäinen yhtiön maksama korvaussumma lasten tietosuojaan liittyvässä jutussa. Tästä huolimatta ratkaisua on arvosteltu liian helläkätiseksi jättiläisyhtiölle.
 Yhdysvaltain lain mukaan alle 13-vuotiaiden käyttäjien vanhemmilta on kysyttävä lupa ennen lasten käyttäjätietojen keräämistä. Viranomaisten mukaan Google rikkoi tätä lakia Youtubessa. FTC:n mukaan Google oli harkitusti houkutellut nuoria käyttäjiä Youtubeen ja myynyt mainospaikkoja muun muassa leluyhtiöille.
 – Google ja Youtube tietoisesti ja laittomasti valvoivat ja jäljittivät pieniä lapsia ja kohdistivat heihin mainoksia pitääkseen mainosdollarien virran vakaana, arvosteli yhtiöitä newyorkilainen syyttäjä  Letitia James .
 Youtube kertoi osana sovitteluratkaisua tekevänsä muutoksia tapaan, jolla se käsittelee lapsille suunnatun sisällön katsojien dataa.
 – Kohtelemme jatkossa kenen tahansa lapsille suunnatun sisällön katsojan dataa siten kuin se olisi peräisin lapselta, riippumatta käyttäjän iästä, kertoi Youtuben johtaja  Susan Wojcicki  lausunnossa.

Googlen maksettavaksi 170 miljoonan dollarin sakko lasten tietojen luvattomasta keräämisestä Youtubessa


Summary: Latvialaismies ja muut merimiehet pidätettiin 19. heinäkuuta.

Iran on vapauttanut seitsemän Stena Impero -aluksen merimiestä, joiden joukossa on Suomelta konsuliapua saanut latvialainen merimies. Asian vahvistaa ulkoministeri  Pekka Haavisto  (vihr.) Twitterissä.
 – Tämä on tärkeä askel kohti lopullista tavoitetta päästää alus jälleen jatkamaan matkaa, Haavisto kirjoittaa.
 Iran otti haltuunsa ruotsalaisvarustamon omistaman, Britannian lipun alla purjehtivan tankkerin ja sen miehistön Hormuzinsalmessa Persianlahdella heinäkuun puolivälin jälkeen. Aluksella on 23 hengen miehistö.
 Suomen Teheranin-suurlähetystö tarjosi konsuliapua Stena Imperon miehistön latvialaiselle merimiehellä, koska Latvialla ei ole omaa edustustoa Iranissa. Aluksen muista merimiehistä suurin osa oli intialaisia, mutta mukana oli myös kolme venäläistä ja yksi filippiiniläinen.
 Latvialaisen ohella vapautettiin viisi intialaista ja yksi venäläinen miehistön jäsen, kertoo BBC.
 Aiheesta aiemmin:
 Ruotsalaisvarustamo toivoo ratkaisua myös Stena Impero -aluksen tilanteeseen
 Latvia on pyytänyt Suomelta apua Hormuzinsalmen tankkeriselkkauksen selvittämiseen

Haavisto: Iran vapautti latvialaismiehen, jolle Suomi tarjosi konsuliapua


Summary: Konservatiiviset vaikutusvaltaiset tahot ovat jopa vaatineet paavin eroa.

Paavi  Franciscuksen  viimeaikaiset kannanotot ovat raivostuttaneet Yhdysvalloissa katolisen kirkon konservatiivisia, hyvin vaikutusvaltaisia tahoja, kertoo uutistoimisto  Reuters .
 Paavin vastaus oli yksinkertainen: "On kunnia, että amerikkalaiset hyökkäsivät minua vastaan". Vastauksensa paavi antoi ranskalaiselle journalisti  Nicholas Senezelle  lentomatkalla Mosambikiin, joka on osa hänen vierailukierrokselle Afrikassa.
 Kyseinen journalisti, Seneze, on hiljattain kirjoittanut kirjan "Kuinka Amerikka haluaa vaihtaa paaveja".
 Paavi on ottanut hiljattain kantaa esimerkiksi ilmastonmuutokseen, vaatimalla fossiilisten polttoaineiden käytön vähentämistä. Vastaavanlaiset lausunnot ovat kuohuttaneet Yhdysvaltain konservatiivisia katolisia johtohahmoja, jotka ovat hyökänneet lehtiensä ja televisiokanaviensa kautta Paavin kimppuun.
 Lentomatkaa seurasi Vatikaanin tiedottajan  Matteo Brunin  selkeytys:
 – Aiheesta keskusteltiin epävirallisessa kontekstissa. Paavi halusi sanoa, että hän näkee saamansa kritiikin aina kunniana, etenkin sen tullessa arvovaltaisilta ajattelijoilta. Tässä tapauksessa arvovaltaisilta henkilöiltä tärkeässä valtiossa, tiedotteessa luki.
 Paavin linjaukset vavisuttavat kirkon perustuksia
 Argentiinalaistaustainen paavi Franciscus valittiin Vatikaanin johtoon maaliskuussa 2013. Paavina hän on tehnyt useita linjauksia, jotka ovat vavisuttaneet konservatiivisen kirkon perustuksia. Hän on myös muuttanut hieman Isä meidän –rukousta.
 Franciscus on ottanut aiemminkin kantaa asioihin, jotka ovat raivostuttaneet konservatiivisia aiheuttaneet kahtiajakoa kirkkokunnassa. Paavi on esimerkiksi sanonut uskovansa  evoluution ja alkuräjähdyksen  olevan totta, tosin hänen näkemyksessään ne ovat osa luomisketomusta. Konservatiivisimmissa piireissä Franciscus nähdään harhaoppisena.
 Vuonna 2015 Yle uutisoi paavin "liian liberaaleista" linjauksesta, jotka kuohuttivat katolisen kirkon sisällä ja ovat nostattaneet vastarintaa.
 Lehti: Liberaalia paavi Franciscusta vastaan nousee konservatiivinen vastarinta
 Pieni, mutta arvovaltainen verkosto
 Senezen kirjassa luetellaan henkilöitä, jotka ovat toistuvasti kritisoineet ja levittäneet maan katolisissa medioissa näkemyksiään ja vaatineet jopa paavin eroa.
 Kyseessä on Senezen mukaan arvovaltainen pieni verkosto, jonka hengellinen johtaja on kardinaali  Raymond Leo Burke . Burke oli liittoutunut useamman vuoden ajan Yhdysvaltain presidentti  Donald Trumpin  entisen luottomiehen ja ex-neuvonantaja Steve Bannonin kanssa.
 Bannonin ja katolilaisvaikuttaja Burken suhde kariutui nopeasti, kun Bannon sanoi haluavansa tehdä elokuvaversion kohua herättäneestä kirjasta, joka käsitteli väitettyä homoseksuaalisuutta Vatikaanissa.

"Hyökkäys minua kohtaan on kunnia" vastaa paavi Yhdysvaltain katolisten konservatiivien solvauksiin


Summary: Keskusta valitsi uuden sukupolven johtajan, mutta vanhat aatteet, arvioi politiikan toimittaja Pekka Kinnunen.

Aluepolitiikka ratkaisi keskustan puheenjohtajan valinnan. Torniolainen  Katri Kulmuni  kukisti Tuusulan  Antti Kaikkosen .
 Keskustan tappio viime kevään eduskuntavaaleissa meni niin syvälle puolueväen sieluun, että puolueen linjan korjausliikkeestä tuli myös vahva paluu menneeseen.
 Kulmuni: Palvelut koko Suomeen
 Kulmuni korosti puheenjohtakampanjassaan lappilaisia juuriaan. Hän lupasi vahvistaa keskustan aluepolitiikkaa.
 Kulmunin mukaan jokaisen suomalaisen on saatava asua, missä hän haluaa. Yhteiskunnan tehtävä on järjestää kaikki palvelut koko Suomeen.
 Kulmuni kannattaa uutta liittoa julkisen ja yksityisen välillä.
 – Siinä valjastetaan yrittäjyys palvelemaan yhteiskuntaa ja mietitään rohkeasti, mitä kaikkia julkisia palveluita yrittäjät voivat toteuttaa. Ratkaisut on toteutettava ihmisen tarpeista ja alueiden paikallisista lähtökohdista käsin, Kulmuni linjaa.
 Kulmuni nostaa keskustan hallitusilmettä
 Tuore keskustajohtaja ei ole heti ottamassa käsiinsä puolueen raskainta ministerisalkkua eli  Mika Lintilä  (kesk.) saa toistaiseksi jatkaa valtiovarainministerinä.
 Keskustalla on perinteitä siitä, että puheenjohtajaa ei ole sidottu valtiovarainministeriön liekaan.  Ahti Pekkalasta  (kesk.) tuli 1980-luvulla pitkäaikainen valtiovarainministeri, kun keskustaa silloin vetänyt  Paavo Väyrynen  halusi johtaa ulkoministeriötä.
 Antti Rinteen  (sd.) viiden puolueen hallitus kokoontuu runsaan viikon kuluttua ensimmäiseen budjettiriiheensä. Moni asia jäi hallitusneuvotteluissa ja hallitusohjelmassa roikkumaan ilmaan.
 Kulmuni ja Rinne aloittivat kaksinpelin
 Kulmuni viestitti  twitterissä  olleensa heti valintansa jälkeen yhteydessä pääministeri Rinteeseen.
 – Hyvä keskustelu lähiajan poliittisista asioista. Uudella punamullalla on paljon yhteistä tehtävää tasa-arvoisemman Suomen, alueiden ja työllisyyden parantamisessa. Yhteinen tehtävä jatkuu, Kulmuni totesi.
 Keskusta oli tyytyväinen hallitusohjelman sisältöön. Rinne halusi keskustan hallitukseen ja oli valmis joustamaan monissa keskustalle tärkeissä ohjelmakysymyksissä.
 Kulmunista tuli nuorin puoluejohtaja
 Keskusta kävi hallitusneuvottelut  Juha Sipilän  ja eduskuntaryhmän silloisen puheenjohtajan Antti Kaikkosen johdolla. Mika Lintilä on vetänyt kesän ajan keskustan ministeriryhmää.
 Keskusta marssii hallituksen budjettiriiheen nyt uusin voimin. Elinkeinoministeri Katri Kulmuni johtaa keskustan ministeriryhmää ja osallistuu hallituksen johtoviisikon kokouksiin.
 Kulmunilla on puoluejohtajana näytön paikka. Keskustan kannatus on vajonnut alle 12 prosentin ja kuntavaaleihin on aikaa enää rapiat puolitoista vuotta.
 Keskustan nuorennusleikkaus oli perusteellinen. Kulmunista tuli eduskuntapuolueiden nuorin puheenjohtaja. Puoluekokouksen aattona 32 vuotta täyttänyt Kulmuni on muutaman kuukauden nuorempi kuin vasemmistoliiton  Li Andersson .
 Vihreiden  Maria Ohisalo , 34, täydentää nuorten naisten esiinmarssia hallituksen johtoryhmässä.

Katri Kulmuni keskustan johdossa tuo säpinää Rinteen hallitukseen


Summary: Yhdysvaltain presidentti ei ole myöntänyt, ettei hurrikaani Dorian aiheuttanut todellista uhkaa Alabaman osavaltiossa.

Yhdysvaltain liittovaltion sää- ja valtamerentutkimusorganisaatio NOAA on siirtynyt hurrikaani Dorianin ennustettua reittiä koskevassa erikoisessa kiistassa presidentti  Donald Trumpin  puolelle. Kiista alkoi, kun presidentti Trump julkaisi sunnuntaina tviitin, jossa hän väitti Atlantilla etenevän hirmumyrskyn iskevän todennäköisesti myös Alabaman osavaltioon.
 – Floridan lisäksi myrsky iskee mitä todennäköisimmin Etelä-Carolinaan, Pohjois-Carolinaan, Georgiaan ja Alabamaan (paljon) kovemmin kuin on odotettu. Näyttää yhdeltä kaikkien aikojen suurimmista hurrikaaneista. Jo nyt kategoria 5. OLKAA VAROVAISIA! JUMALAN SIUNAUSTA KAIKILLE!, Trump kirjoitti.
 Kansallisen sääpalvelun Alabaman yksikkö vastasi sunnuntaina presidentin tviittiin omalla tviitillä, jossa se vakuutti, ettei hirmumyrsky osu Alabamaan.
 – Alabamassa EI nähdä mitään vaikutuksia #Dorianista. Toistamme, mitään hurrikaani #Dorianin vaikutusta ei tunneta Alabaman alueella, Alabaman Birminghamissa sijaitseva keskus tviittasi.
 Tämä ei kuitenkaan vakuuttanut Trumpia, vaan hän on pitkin viikkoa toistanut saaneensa tietoa, jonka mukaan Alabama oli mukana aiemmassa myrskyreittiennusteessa. Hän myös esitteli tiedotusvälineille Valkoisessa talossa karttaa myrskyn ennustetusta vaikutusalueesta.
 Karttaan oli merkitty mustalla tussilla piirretty lisäys alkuperäiseen valkoisella merkittyyn myrskyalueeseen. Tussilisäys laajensi Dorianin vaikutusalueen Alabaman puolelle.
 Aallot löivät korkeina Dorianin edettyä Pohjois-Carolinan rannikolle.  Jim Lo Scalzo / EPA
 Vääntöä päivistä ja todennäköisyyksistä
 Perjantaina kiistassa tapahtui uusi käänne, kun Yhdysvaltain liittovaltion sää- ja valtamerentutkimusorganisaatio NOAA julkaisi lausunnon, jossa se asettuikin Trumpin tueksi ja Kansallisen sääpalvelun kommentteja vastaan. Uudesta käänteestä uutisoivat muun muassa  The Washington Post-sanomalehti ,  CNN-uutiskanava  ja  Buzzfeed-uutissivusto .
 NOAA:n mukaan se on aiemmin välittänyt presidentille Kansallisesta hurrikaanikeskuksesta saamaansa tietoa, että trooppisen myrskyn voimalla puhaltavat tuulet voivat vaikuttaa myös Alabamassa. Tämä ennuste oli NOAA:n mukaan käytössä keskiviikosta 28.8. aina maanantaihin 2.9. asti.
 Tämä lausunto on puolestaan raivostuttanut useita meteorologeja, jotka katsovat NOAA:n muuttaneen aiempia lausuntojaan. Vielä viime sunnuntaina NOAA:n edustaja oli vakuuttanut, ettei myrskyn vaikutus ulotu voimassa olevan ennusteen mukaan Alabamaan.
 Floridan Daytona Beachin kadut tyhjentyivät hurrikaani Dorianin saapuessa.  Jim Lo Scalzo / EPA
 Asiaa kommentoineet meteorologit ovat listanneet eri ennusteissa käytettyjä todennäköisyyksiä ja huomauttaneet, että vaikka aivan varhaisimmissa ennusteissa vaikutusalue osui myös Alabamaan, ei vaikutuksen ulottuminen sen alueelle ollut missään vaiheessa 30 prosentin todennäköisyyttä suurempi. Tämä korkein todennäköisyys oli käytössä vain lyhyen ajan elokuun lopun ennusteissa.
 Trumpin tviitatessa sunnuntaina Alabamaan kohdistuvasta uhasta, ei tällaisia ennusteita enää ollut voimassa.
 Kansallisen sääkeskuksen henkilökuntaa edustava  Dan Sobien  arvostelee NOAA:n toimintaa vastenmieliseksi ja epärehelliseksi.
 Moni asiantuntija pelkää nyt, että kansalaisten luottamus myrskyennusteita kohtaan vähenee tapahtuneen vuoksi. Esimerkiksi Kansallisen sääpalvelun työntekijä  Elizabeth Leitman  tviittaa olevansa pettynyt NOAA:n toimintaan.
 Yhdysvalloissa on nyt esitetty huoli siitä, että myös sääennusteet ovat politisoitumassa poliittisesti jakautuneessa maassa.
 Lisää aiheesta:
 Kun lentokenttä muuttui myrskyäväksi mereksi – Ällistyttävä video Bahaman lentokentästä Dorian-hurrikaanin keskellä
 Heikentynyt Dorian nostattaa tulvia Yhdysvaltain itärannikolla – Bahamalla 70 000 ihmistä tarvitsee hätäapua
 Floridalainen Rachel vältti katastrofin ja kerää nyt avustuksia Bahamaan – "Me selvisimme katkenneilla oksilla, Bahamaa moukaroi hurrikaani"
 Toimittajalta: Ylen kirjeenvaihtajan selviytymispaketti hurrikaanissa on myslipatukat, sadevaatteet, bensakanisteri – ja hätäsalmiakit
 Hurrikaani Dorian etenee hitaasti Yhdysvaltain itärannikkoa viistäen, pahimmat pelot eivät näytä toteutuvan – Yle seuraa hurrikaanin etenemistä

Hurrikaaniennusteesta syntyneen kiistan uusi käänne: Viranomaiset alkoivat tukea Trumpin virheellistä väittämää – meteorologit raivostuivat


Summary: Kiellosta pitäisi päättää EU:ssa ja se vaatisi vahvaa näyttöä sähkötupakan ja sairastumisten yhteydestä.

Ministerit, ministeriöt ja valtioneuvosto

Sähkötupakan kieltäminen Suomessa vaatisi vahvaa näyttöä sen käytön ja sairastumisten yhteydestä, sanoo johtaja  Jari Keinänen  sosiaali- ja terveysministeriöstä (STM).
 Yhdysvalloissa  jo viiden ihmisen kerrotaan kuolleen vakavaan keuhkosairauteen , joka on liitetty sähkötupakan käyttöön.
 Muista maista tällaisia tietoja ei ole Keinäsen mukaan tullut, eikä STM:n tai  Terveyden ja hyvinvoinnin laitoksen tiedossa  ole, että Suomessa olisi vastaavia tapauksia.
 Sähkötupakan kieltäminen olisi Keinäsen mukaan "pitkä prosessi", sillä päätökset tehdään EU-tasolla.
 – Tupakkatuotedirektiivi on EU-harmonisoitua lainsäädäntöä, sähkötupakka kuuluu siihen.
 – Erittäin vaikea sanoa mitään tarkkaa, kuinka nopeasti tämän tyyppisissä asioissa voidaan edetä. Se riippuu vahvasti siitä, kuinka vahva näyttö on siitä, että sairastuvuus ja mahdollisesti kuolleisuus on nimenomaan sähkötupakkaan sidottua.
 Jos tutkimusnäyttöä olisi, EU-komissio ja tupakkatuotedirektiivin komitea aloittaisivat asian käsittelyn. Kiellon eteneminen vaatisi vielä lisää tutkimuksia, Keinänen arvioi.
 – Yleensä tällaisessa tapauksessa kaivataan tutkimusta laajasti, että pystytään tekemään näinkin radikaaleja päätöksiä.
 Siitä, aiheuttavatko Yhdysvaltain viranomaisten kertomat tiedot sähkötupakan käyttöön liitetyistä kuolemista toimenpiteitä Suomessa, Keinäsellä ei ole vielä tietoa, koska tuloksista ei ole vielä ehditty keskustella esimerkiksi THL:n kanssa.
 Lue lisää:
 Sähkötupakointiin yhdistettyjen kuolemien määrää nousee Yhdysvalloissa – "Meillä on selvästi epidemia"
 Sähkötupakan käyttäjillä selittämättömiä keuhkosairauksia Yhdysvalloissa – THL:n asiantuntija: Vastaavaa voi tapahtua Suomessakin

STM: Sähkötupakan kieltäminen Suomessa olisi pitkä prosessi – USA:ssa jo viisi ihmistä kuollut vakavaan keuhkosairauteen


Summary: Ilmastonmuutos pakottaa riisinviljelijöitä luopumaan elinkeinostaan. Riisin tilalle on tullut kahvi, mutta moni tekee jo uusia varasuunnitelmia.

DAK LAK, VIETNAM  Aurinko porottaa korkealta Keski-Vietnamin ylängöllä. Kapeita hiekkateitä ympäröivillä pelloilla kasvaa kahvipensaita, cashewpuita ja mustapippuriköynnöksiä.
 Vielä kymmenen vuotta sitten nämä olivat riisipeltoja. Vesi valui ympäröiviltä vuorilta säännöllisesti alas laaksoon ja kasteli pellot.
 Sitten sateet vähenivät, ja riisisadot jäivät vuosi vuodelta laihemmiksi.
 – Vettä ei riittänyt pelloille eikä juomavedeksi. Pihakaivo kuivui, ja jouduimme hakemaan vettä kylän kaivosta puolen tunnin kävelymatkan päästä, kertoo  Le Thi Thuan , maanviljelijä ja neljän lapsen äiti.
 – Lapseni olivat silloin pieniä. Pelkäsin heidän kuolevan nälkään, Thuan sanoo. Hän esiintyy jutussa vietnamilaiseen tapaan etunimellään.
 Thuan oli viljellyt riisiä koko elämänsä, mutta perinteisestä elinkeinosta oli pakko luopua.
 Kylän maatalousneuvoja kertoi Thuanille ja hänen miehelleen, että kahvipensaita kasvattamalla voisi päästä uuteen alkuun.
 Niinpä perhe ryhtyi opettelemaan kahvinviljelyn alkeita.
 Keski-Vietnamin ylänköalue on kuivunut niin pahasti, ettei riisi enää kasva siellä. Katariina Salmi
 Thuanin perheen tarina  on Vietnamissa tavallinen.
 Vietnam on yksi niistä maista, joihin ilmastonmuutoksen vaikutukset iskevät kaikkein rajuimmin: merenpinta nousee, äärimmäiset sääilmiöt kuten myrskyt ja tulvat voimistuvat ja kuivuus lisääntyy.
 Kaakkois-Aasiassa sijaitseva Vietnam on pinta-alaltaan suunnilleen Suomen kokoinen, mutta asukkaita siellä on yli 95 miljoonaa. Tiiviisti asutussa maassa luonnonkatastrofit voivat tehdä pahaa jälkeä.
 Iso riskitekijä on yli 3 000 kilometrin mittainen rantaviiva. Hallitustenvälinen ilmastopaneeli IPCC on listannut Vietnamin yhdeksi maailman kolmesta haavoittuvimmasta alueesta, kun merenpinta todennäköisesti nousee entisestään.
 Leena Luotio / Yle
 Suuri ongelma on se, että Vietnamille tärkeä viljelykasvi riisi tarvitsee paljon kosteutta ja on erityisen altis ilmastonmuutoksen vaikutuksille.
 Maatalous työllistää noin 45 prosenttia Vietnamin työvoimasta, ja suurin osa maanviljelijöistä saa elantonsa riisistä. Vietnam on maailman viidenneksi suurin riisin tuottaja ja Thaimaan jälkeen toiseksi suurin riisin viejä.
 Vuosi 2016 oli monille Vietnamin riisinviljelijöille kohtalokas. Silloin myrskyt, kuivuus ja tulvat tuhosivat yli 100 000 hehtaaria riisiviljelmiä eri puolilla maata. Taustalla oli sääilmiö El Niño, jolla tarkoitetaan merivirtojen ajoittaista muuttumista Tyynellämerellä.
 Riisintuotanto laski 800 000 tonnilla, mikä vaaransi yli miljoonan ihmisen ruokaturvan.
  Le Thi Thuanin lapset Duc (vas.) ja Cuong käyvät koulua kodin lähellä. Kaksi vanhinta lasta on jo muuttanut pois kotoa. Katariina Salmi
 Kylä, jossa Le Thi Thuanin perhe asuu,  on noin 15 000 asukkaan Ea Pal Dak Lakin maakunnassa. Suurin osa asukkaista on ollut aiemmin riisinviljelijöitä.
 Kun vesipula iski seudulle, paikalliset viranomaiset alkoivat rohkaista viljelijöitä siirtymään riisistä muihin viljelykasveihin.
 – Kahvi kestää riisiä paremmin kuivuutta, ja tiesimme ennestään sen menestyvän tällä alueella, kertoo maanviljelykseen erikoistunut virkamies  Nguyen Hoach .
 Kahvinviljely alkoi Vietnamissa jo 1850-luvulla, kun ranskalaiset toivat maahan ensimmäiset kahvipensaat. Tuotanto on keskittynyt juuri tänne Keski-Vietnamin ylängöille.
 Niinpä myös Le Thi Thuanin perhe päätti istuttaa entisille riisipelloille kahvipensaita.
 – Kahvin kasvattaminen on täysin erilaista kuin riisinviljely, joten kaikki piti opetella uudelleen, Thuan kertoo.
 – Onneksi viranomaiset neuvoivat käytännön asioissa kuten lannoittamisessa ja kastelussa.
 Thuanin perhe kasvattaa robusta-lajiketta, joka on maultaan voimakkaampi ja kitkerämpi kuin Suomessa yleisemmin juotu arabica-kahvi.
 Robusta kestää arabicaa paremmin kuumuutta.
 Keski-Vietnamin ylängöllä kasvatettu robusta-kahvilajike kestää melko hyvin kuumaa ja kuivaa ilmastoa. Katariina Salmi
 Vaikka riisinviljelystä luopuminen  vaikutti aluksi katastrofilta, kahviin siirtyminen on nostanut monen Dak Lakin alueen maanviljelijän elintasoa.
 Kahvi menee nimittäin nyt kaupaksi riisiä paremmin.
 Vuonna 2015 vietnamilainen kulutti keskimäärin 1,38 kiloa kahvia vuodessa, mikä oli lähes kilon enemmän kuin vuonna 2005. Kulutuksen ennustetaan nousevan vuoteen 2021 mennessä 2,6 kiloon.
 Le Thi Thuanin perheen tulot kasvoivat kahvinviljelyyn siirtymisen seurauksena niin paljon, että he pystyivät rakentamaan kivitalon entisen bambusta rakennetun talon tilalle. Pihalle he rakensivat uuden, entistä syvemmän kaivon.
 Muiden alueen viljelijöiden kokemukset ovat samantapaisia.
 Maanviljelijä Thanh Duong kertoo tulojensa viisinkertaistuneen kahvin viljelyyn siirtymisen jälkeen. Katariina Salmi
 Läheisellä pellolla kahviviljelmiään kasteleva 30-vuotias  Thanh Duong  kertoo olevansa erittäin tyytyväinen päätökseen vaihtaa riisinviljely kahviin.
 – Tuloni ovat viisinkertaistuneet muutamassa vuodessa. Minulla on ollut varaa ostaa televisio, jääkaappi ja moottoripyörä, Duong sanoo.
 Toinen paikallinen maanviljelijä, kolmen aikuisen lapsen isä  Van Hoang , kertoo kahvinviljelyn olevan riisinviljelyä kevyempää työtä.
 – Kahvia ei tarvitse lannoittaa eikä kastella niin paljon kuin riisiä. Olen jo melko vanha, joten muutos oli minulle helpotus, hän sanoo.
 Maanviljelijä Van Hoang pitää kahvipensaiden kasvatusta riisinviljelyä kevyempänä työnä. Katariina Salmi
 Merkittävä syy kahvinjuonnin lisääntymiselle  on Vietnamin nopea kaupungistuminen ja sen myötä tapahtunut kahvilakulttuurin yleistyminen.
 Maan suurimmalla kahvilaketjulla, vuonna 2002 perustetulla Highlands Coffeella, on jo 230 kahvilaa eri puolilla Vietnamia. Ketju teki vuonna 2017 voittoa yli 48 miljoonaa euroa.
 Etenkin suurkaupungeissa kahvinjuonti on korvaamassa perinteistä teenjuontikulttuuria.
 Myös ihmisten ruokatottumusten ennustetaan ennen pitkää muuttuvan.
 Monissa rikkaissa Aasian maissa, joissa kaupungistuminen on pitkällä, riisin syönti vähenee. Esimerkiksi japanilaiset syövät vuodessa puolet vähemmän riisiä henkeä kohden kuin vielä viisikymmentä vuotta sitten.
 Vehnän, maitotuotteiden, lihan ja kalan syönti keskiluokkaistuneissa Aasian maissa sen sijaan yleistyy – japanilaisten lisäksi muun muassa taiwanilaiset, hongkongilaiset ja eteläkorealaiset syövät yhä länsimaisemmin.
 Vietnam on yksi maailman nopeimmin kasvavista talouksista: vuosittainen kasvu on yli kuusi prosenttia. Vaikka riisi kuuluu vielä erottamattomana osana maan ruokakulttuuriin, tilanteen ennustetaan muuttuvan.
 Vietnamilaisista noin 35 prosenttia asuu kaupungeissa, ja osuuden ennustetaan nousevan 45 prosenttiin vuoteen 2030 mennessä. Ho Chi Minhin metropolialueella asuu noin 14 miljoonaa ihmistä. Katariina Salmi
 Vaurastumisella on tietenkin myös merkittäviä ilmastovaikutuksia. Kun yhä useammalla on varaa ostaa skootteri ja jääkaappi ja syödä yhä enemmän lihaa, hiilidioksidipäästöt asukasta kohden kasvavat.
 Vietnamin kasvihuonekaasupäästöjen odotetaan kolmikertaistuvan vuosina 2020–2030.
 Dak Lakin maanviljelijöiden saama koulutus  kahvinviljelyyn on yksi esimerkki siitä, miten Vietnam pyrkii sopeutumaan ilmastonmuutoksen vaikutuksiin.
 Ongelmia yritetään ratkaista myös valtakunnallisella tasolla. Hallitus on perustanut ilmastonmuutoksen vaikutuksia selvittävän komitean, jonka yhtenä tehtävänä on tutkia, miten maataloutta voisi auttaa sopeutumaan tulossa oleviin muutoksiin.
 Vietnamin keskiosissa riisinviljelyä on korvattu kahvilla, hedelmäpuilla ja viiniköynnöksillä. Vuoristoalueilla on alettu suosia peltometsäviljelyä, jossa puunkasvatus yhdistetään ruuantuotantoon. Peltometsäviljely on ympäristöystävällinen maankäyttömuoto, joka hillitsee eroosiota.
 Kahviviljelmien lisäksi Le Thi Thuanin perheellä on muutama lehmä sekä kanoja. Katariina Salmi
 Erityisen haavoittuva alue on Mekongjoen suisto, joka tunnetaan lisänimellä "Vietnamin riisikulho", sillä alueella tuotetaan puolet maan riisistä.
 Merenpinnan nousu ja lisääntyneet tulvat ovat jo tehneet suistoalueen maaperästä paikoin liian suolaista riisin kasvatukselle.
 Ilmaston lämpenemisen lisäksi Mekongjoen aluetta rasittavat padot. Joki on valjastettu sähköntuotantoon useiden kymmenien patojen avulla, ja lisää on suunnitteilla. Padot sotkevat joelle ominaista tulvarytmiä ja estävät ravinteiden kulkua suistoalueelle.
 Kahvi tai viiniköynnökset eivät jokisuistossa menesty, mutta sen sijaan moni viljelijä on siirtynyt katkarapujen kasvatuksen.
 Parhaillaan alueella kokeillaan katkarapujen kasvatusta mangrovemetsissä. Näin metsät säilyvät hiilinieluina ja ravut pysyvät terveempinä.
 Juuri tällaisia kokeiluja nostetaan mielellään kansainvälisiksi menestystarinoiksi. Muun muassa YK:n ruokajärjestö FAO kiittää Vietnamia ilmastoälykkään maatalouden kehittämisestä.
 Mutta mitä tapahtuu, kun  ilmasto lämpenee entisestään? Kahvikin tarvitsee sopivasti kosteutta eikä pidä liian kuumasta.
 Lämpenevä ilmasto lisää kahvitauteja kuten kahvipensasta näivettävää kahviruostetta. Se on sienitauti, joka vuonna 2012 tuhosi 85 prosenttia merkittävän kahvintuottajamaan, Guatemalan, kahvisadosta.
 Myös kahvipensaita tuhoava kahvikuoriainen viihtyy lämpimässä, ja sitä on viime vuosina tavattu yhä korkeammilla vuoristoalueilla.
 Maailman kahvisadon onkin ennustettu puolittuvan ilmaston lämpenemisen takia vuoteen 2050 mennessä. Villinä kasvavan kahvin ennustetaan kuolevan sukupuuttoon vuoteen 2080 mennessä.
 Vietnamissa kasvatettu robusta-lajike kestää korkeampia lämpötiloja kuin yleisempi arabica, mutta sekin tarvitsee suhteellisen tasaiset sääolosuhteet menestyäkseen.
 Dak Lakin maanviljelijät ovat tietoisia kahvinviljelyn tulevaisuuden epävarmuudesta.
 Siksi monella on jo varasuunnitelma: jos kahvikaan ei enää menesty, siirrytään hedelmiin.
 – Olemme kuulleet, että appelsiini, mango, pomelo ja litsiluumu pärjäävät vielä kuumemmassa ja kuivemmassa ilmastossa kuin kahvi, Van Hoang sanoo.
 Yksi asia näyttää silti selvältä. Dak Lakin alueen maanviljelijät toivovat lastensa tekevän tulevaisuudessa jotakin muuta kuin viljelevän maata.
 Ea Palin kylä tyhjenee vähitellen nuorista, sillä maanviljelyksen tulevaisuus alueella on epävarma. Jäljelle jäävät vanhukset. Katariina Salmi
 Van Hoang on halunnut tarjota kaikille kolmelle lapselleen mahdollisuuden korkeakoulutukseen. Yksi lapsista on nykyään eläinlääkäri, toinen farmaseutti ja kolmas insinööri.
 Myöskään Le Thi Thuan ja hänen miehensä eivät ole kannustaneet yhtäkään lapsistaan jatkamaan maanviljelijän ammatissa. Kaksi vanhinta lasta on jo muuttanut läheisiin kaupunkeihin ja työskentelee siellä tehtaissa.
 – Haluamme, että lapset hankkivat ammatit, jotka eivät ole riippuvaisia säätiloista, Thuan sanoo.
 – Minä ja mieheni emme osaa muuta kuin viljellä maata. Me olemme kiinni näissä pelloissa. Mutta lapsille toivon varmempaa ja turvallisempaa elämää.
 Lähteet:
 Juttua varten on haastateltu Ho Chi Minhin Fulbright-yliopiston ilmastotutkijaa, tohtori Le Viet Phuta.
 Ulkoministeriö: Vietnamin talous kasvaa – ympäristökestävillä ratkaisuilla ja terveyspalveluilla kysyntää
 The Guardian: Climate change blamed for severe drought hitting Vietnam's coffee crops
 The Guardian: Coffee and climate: changing the future one cup at a time
 The Guardian: Global warming is intensifying El Niño weather
 The Independent: How climate change is triggering a migrant crisis in Vietnam
 YK:n video: Vietnam: Climate change threatens rice production
 YK:n maatalous- ja ruokajärjestön FAO:n raportti: FAO strengthens resilience of Vietnamese farmers through EU funded project
 Iltalehti: Merenpinnan nousu, suolaantuminen, kuivuusjaksot, hirmumyrskyt... -ilmastonmuutos riepottelee Vietnamia
 Yle Uutiset: 7 polttopistettä – näillä alueilla ilmastonmuutos on voimakkainta

Kun riisipellot kuivuivat, vietnamilainen Thuan pelkäsi perheensä kuolevan nälkään – "Haluamme lapsille ammatit, jotka eivät ole riippuvaisia säästä"


Summary: Keskusta kokoontuu juuri nyt Kouvolassa ylimääräisessä puoluekokouksessa valitsemaan uutta puheenjohtajaa. Kisasta ennakoidaan erittäin tasaista.

Yle seuraa tässä jutussa keskustan puoluekokousta puheenjohtajavalintaan saakka. Uuden puheenjohtajan nimi on selvillä arviolta kello 17 jälkeen.
 Aamupäivällä kaksi ennakkosuosikkia, puolustusministeri  Antti Kaikkonen  sekä elinkeinoministeri  Katri Kulmuni  väittelevät viimeisen kerran. Ehdolla on myös yrittäjä  Jari Tasanen . Iltapäivällä väistyvä puheenjohtaja  Juha Sipilä  pitää puheen.
 Sipilän seuraajan nimi on kaikkea muuta kuin kiveen kirjoitettu. Sekä uusmaalaisen Kaikkosen että lappilaisen Kulmunin tukijoukkoihin on sironnut  runsaasti keskustalaisia .
 Kaikkosen tukijoukkoihin on ilmoittautunut muun muassa perhevapaalla oleva tiede- ja kulttuuriministeri  Annika Saarikko , Kulmunin tueksi taas keskustakonkareita, kuten  Seppo Kääriäinen  ja  Mauri Pekkarinen .
 Kaikista suomalaisista 25 prosenttia pitää Kulmunia, ja Kaikkosta 21 prosenttia parhaana vaihtoehtona keskustan puheenjohtajaksi, kertoi  Helsingin sanomat  perjantaina. Kaupungeissa Kaikkonen oli HS:n mukaan hitusen Kulmunia suositumpi.
 Uusi puheenjohtaja valitaan ylimääräisessä puoluekokouksessa, koska puheenjohtaja Juha Sipilä ilmoitti jättävänsä tehtävän kesken kauden puolueen eduskuntavaalitappion jälkeen. Seuraava varsinainen puoluekokous pidetään 2020 kesäkuussa.

Suora klo 10.25: Kaikkonen vai Kulmuni? Keskustan ehdokkaat tentissä – Yle seuraa hetki hetkeltä


Summary: Ukrainan ja Venäjän suunnitellusta vankienvaihdosta kerrottiin jo viikko sitten, mutta tieto peruttiin myöhemmin.

Venäjä ja Ukraina ovat aloittaneet kauan odotetun vankienvaihdon, kertoo Venäjän valtiontelevisio Rossija 24.
 Rossija 24 -kanavan lähetyksessä näytettiin, kuinka moskovalaisen Lefortovo-vankilan edestä lähti busseja.
 Suunnitellusta vankienvaihdosta kerrottiin jo viikko sitten, mutta tieto peruttiin myöhemmin.
 Vaihdettujen vankien joukossa on arveltu olevan muun muassa tunnettu ukrainalainen elokuvaohjaaja  Oleg Sentsov . Krimin miehitystä vastustava Sentsov tuomittiin vuonna 2015 Venäjällä vankeuteen terrorismisyytteistä, joita hänen kannattajansa pitävät tekaistuina.
 Myös Venäjän Kertshinsalmessa pidätettyjen 24 ukrainalaisen merimiehen uskotaan olevan vaihdettavien vankien joukossa.
 On epäselvää, keitä vankeja Ukraina voisi puolestaan vapauttaa Venäjälle. Heidän joukossaan arvellaan kuitenkin olevan ainakin Venäjän valtiolliselle RIA Novosti -uutistoimistolle työskentelevän toimittaja  Kyrylo Vyšynskin .
 Venäjän valtion uutistoimiston RIA Novostin toimittaja Kyrylo Vyshynski oikeudenistunnossa Kiovassa 15. päivä heinäkuuta. AFP
 Kiovassa vangittuna ollutta Vyšynskiä syytetään Ukrainassa maanpetoksesta.
 Ukrainan uusi presidentti  Volodymyr Zelenskyi  on pyrkinyt näkyvästi edistämään vankienvaihtoa. Toteutuessaan vankienvaihto voisi edustaa jonkinasteista liennytystä Ukrainan ja Venäjän suhteissa.
 Lisää aiheesta:
 Venäjän ja Ukrainan vankienvaihtoa odotellaan yhä

Venäjän valtiontelevisio: Ukraina ja Venäjä ovat aloittaneet vankienvaihdon


Summary: Ruotsalaismedian mukaan Henrik Olsson Lilja kykeni soittamaan itse hätänumeroon asuntonsa porttikäytävästä naapurinsa avustuksella.

Yhdysvaltalaisräppäri  Asap Rockya  pahoinpitelyjutussa edustanut ruotsalainen asianajaja on joutunut murhayrityksen kohteeksi.
 Poliisi sai perjantaina hälytyksen aamuyhdeksän aikoihin Kungsholmenin kaupunginosaan Tuhholmassa. Ensiapuhenkilöstö kiidätti ampumavammoista kärsineen viisikymppisen miehen paikalta sairaalaan.
 Ruotsin asianajajaliitto vahvistaa, että uhri on asianajaja  Henrik Olsson Lilja . Hänen tilansa kerrotaan olevan vakava, mutta vakaa.
 Expressen-lehden  mukaan haavoittunut Lilja kykeni soittamaan itse hätänumeroon asuntonsa porttikäytävästä naapurinsa avustuksella.
 Silminnäkijä kertoo nähneensä, kuinka Lilja ja tuntematon mies painivat, jonka jälkeen epäilty ampui useita laukauksia Liljaa kohti. Ainakin yksi luoti osui Liljaa päähän ja toinen rintaan. Epäilty ampuja pakeni paikalta mustalla citymaasturilla ja hän on yhä karkuteillä.
 Entinen huippujuristi pidätetty
 Poliisi on pidättynyt tapaukseen liittyen entisen huippujuristin – naisen, joka on työskennellyt tiettävästi aikoinaan myös tuomarina. Hänen tiedetään syyllistyneen uransa jälkeen väkivaltarikokseen.
 Ruotsalaismedian mukaan nainen oli määrätty lähestymiskieltoon nyt ammuttua Liljaa kohtaan. Lehdet kertovat lisäksi, että epäilty olisi saattanut hankkia palkkamurhaajan ampumaan Liljan.
 Lilja edustama räppäri Asap Rocky eli  Rakim Mayers  tuomittiin elokuussa kahden vuoden ehdolliseen vankeuteen pahoinpitelystä Tukholmassa. Lijan korvasi myöhemmin asianajaja  Slobodan Jovicic.
 Rikostapaus herätti laajaa kansainvälistä huomiota. Esimerkiksi Yhdysvaltain presidentti  Donald Trump  vetosi Ruotsin pääministeriin  Stefan Löfveniin  räppärin vapauttamisen puolesta.
 Lisää aiheesta:
 Katutappelusta tuomittu kohuräppäri Asap Rocky ei valita tuomiostaan
 ASAP Rocky’s Swedish lawyer injured in Stockholm shooting

Kohuräppäri Asap Rockyn ruotsalaista asianajajaa ammuttiin päähän ja rintaan Tuhkolmassa


Summary: Twitter-kansa hieraisi silmiään, kun Mattila osoitti olevansa paljon muutakin kuin etäinen oopperadiiva.

Ikärasismi
 Olen kokenut sitä, mutta vähemmän kuin moni muu.
 Claudio Abbado  (1933–2014), kapellimestari **
 Yksi elämäni suurista sankareista. Ei yrittänyt hyötyä, kun otti minut siipiensä suojaan. Hän oli silloin suvereeni maailmantähti, minä olin nuori raakile.
 Kalsarikännit
 Tämän opin Twitterissä, ja se minua suuresti naurattaa. Olen joskus sitä harrastanut, mutta en tiennyt, että sillä on nimikin.
 Sukupuolten välinen tasa-arvo oopperamaailmassa
 Siinä on menty uusien sukupolvien myötä eteenpäin, mutta putsaamista piisaa edelleen.
 Peppi Pitkätossu
 Pelottomuus, sitä minä hänessä ihailen. Mitä vanhemmaksi olen tullut, sitä useammin Peppi on ollut mielessäni. Iän myötä alkaa helposti kääntyä sisäänpäin omiin mukaviin uomiinsa. Lapsena Peppi hirvitti ja lumosi, koska hän oli niin erilainen.
 Tanssikengät
 Salome.  (Yksi Mattilan ikonisista rooleista  Richard Straussin  samannimisessä oopperassa. Vuonna 2004 kohistiin New Yorkin Metropolitanin produktiosta, jossa Mattilan esittämä Salome riisui itsensä alasti  Seitsemän hunnun tanssissa .)
 Siinä muutama esimerkki aiheista, joita  Karita Mattila , 59, käsittelee Twitterissä. Twiitin mittaiset vastaukset oopperalaulaja antoi Ylelle perinteisessä haastattelussa.
 Mattila pitää huolen siitä, ettei hän kiillota kuvaa itsestään sosiaalisessa mediassa. – Koko maailma näkee, että noidannuolet ja selkävaivat ovat yksi perkele. Antti Haanpää / Yle
 "Aiemmin oli Suomessa panssarit päällä"
 Karita Mattila on aina ollut räväkkä persoona, siis myös hyvä haastateltava, mutta nyt tapaamisessa on ylimääräistä sähköä. Sinfonia Lahden Sibelius-festivaalilla lauantaina esiintyvä oopperalaulaja on viimeisten kuukausien aikana laittanut Twitterin sekaisin.
 Twiittasipa Floridassa asuva Mattila tuokiokuvia arjesta, ajatuksia musiikista, muistoja uran varrelta tai yhteiskunnallisia kannanottoja, ne ovat tunnetta täynnä, kuten diiva itsekin. Laulaja päästää lähelle, ja sitä hänen seuraajansa rakastavat.
 Kesällä Mattila totesi New York Times -lehdelle, että Twitter pelasti hänet suuren elämänmuutoksen keskellä, ja siitä oopperalaulaja on edelleen samaa mieltä.
 – Maailma onkin täynnä hyviä ihmisiä! Sellaista on ihana kokea tuoreen avioeron jälkeen. Olin yksin. Pitkän liiton loputtua tuntui kuin siivet olisivat katkenneet, Mattila sanoo.
 Mattila näyttää tunteensa avoimesti myös Twitterissä. Antti Haanpää / Yle
 Erityisesti laulajaa ilahduttavat suomalaiset Twitter-ystävät. Mattilan suhde kotimaahan on hänen uransa aikana ollut monimutkainen, some-termein  It's complicated .
 – Aiemmin minulla oli Suomessa panssarit päällä. Ajattelin, että kaikki vain haluavat minusta jotain. Olin ylisuojeleva itseäni kohtaan. Twitterissä päätin olla oma itseni, enkä antaa esimerkiksi sellaista kuvaa, että yksityiselämän kriisit eivät koskisi minua.
 Sosiaalisen median varjopuoletkin ovat tulleet tutuksi, mutta Mattila kokee päässeensä vähällä.
 – Twitterin mainehan on sellainen, että siellä on kasvotonta häirintää, mutta aika vähän sellaista on ollut, ja siitä vähästä olen päässyt kivuttomasti eroon.
 "Mä kuolin hyvin"
 Nuoren sukupolven taiteilijoille sosiaalinen media on työväline, jonka avulla voi luoda kontakteja ja markkinoida osaamista. Mattilan kaltaiselle pitkän linjan tähdellekin näkyvyydestä lienee jonkin verran ammatillista hyötyä, mutta ratkaisevaa se tuskin on. 1980-luvulla maailmanmaineeseen noussutta sopraanoa  ylistettiin  viimeksi toukokuussa  Francis Poulencin  oopperassa  Dialogues Des Carmélites  New Yorkin Metropolitanissa, yhdessä maailman johtavista oopperataloista.
 – Joo, mä kuolin hyvin, Mattila tokaisee ja vahvistaa viestiään tutulla naurunremakalla.
 – Ihmiset ovat tykänneet siitä, kun heille on käynyt selväksi, ettei tuo pissaakaan parfyymia. Olemme samanlaisia pulliaisia kuin kaikki muutkin ovat, Mattila sanoo. Antti Haanpää / Yle
 Mattilan tapauksessa Twitter uudisti häntä ihmisenä sekä erityisesti hänen julkisuuskuvaansa. Twitter-Karita ei diivaile vaan on kiinnostunut varsinkin muiden asioista. Mattilan reagoidessa viesteihin nauruhymiöt, gifit ja onnentäyteiset sanat viuhuvat.
 – Se on ideaali paikka tällaiselle sinkkuelämään totuttelevalle oopperalaulajalle. On mielenkiintoista kuulla ihmisten elämästä, työurasta ja kiinnostuksista. Se kaikki ilostuttaa minua valtavasti, ja tykkään kuulua siihen jengiin. Olen jo tavannut muutamia Twitter-ystäviäni.
 Oopperalaulajalle viestien näpyttely puhelimella sopii erinomaisesti jo siksi, että tärkein työväline on ääni. Sitä pitää säästellä erityisesti ennen konsertteja, mikä on johtanut joskus koomisiin tilanteisiin.
 – Olen sitäkin kokeillut, että tapaan ystäviäni olemalla hiljaa. Heistä se tuntuu siltä kuin jokin olisi vialla.
 Syntymäpäivänä luvassa oli tuhansia onnitteluviestejä
 Torstaina Mattila vietti syntymäpäiväänsä valmistautumalla lauantain konserttiin ja antamalla haastatteluja Lahdessa. Orkesteri soitti harjoituksen alkajaisiksi onnittelulaulun, ja päivänsankari oli tohkeissaan. Jos reaktio olisi hänen twiittinsä, siinä olisi ainakin sydämiä.
 Ja twiittihän siitä tietenkin on.
 – Onnitteluviestejä on aivan hirveä määrä, niitä alkoi tulla jo yöllä. Niitä on nyt 1 281, Mattila katsoo puhelimestaan.
 – Koska en ikinä ehtisi vastaamaan kaikkiin, päätin aamulla laittaa Twitteriin kuvan ja kiitokset onnitteluista. Kuva on kesältä, ja siinä mulla on uusi paita päällä, jossa lukee love.

Karita Mattila uudistui Twitterissä – "Se on ideaali paikka tällaiselle sinkkuelämään totuttelevalle oopperalaulajalle"


Summary: Vain kolme prosenttia lehden kyselyyn vastanneista arvioi, että Niinistö on onnistunut tehtävässään melko huonosti tai erittäin huonosti.

Presidentti  Sauli Niinistö  on suositumpi kuin koskaan aiemmin, kertoo  Helsingin Sanomat .
 Yli 90 prosenttia lehden kyselyyn vastanneista arvioi, että Niinistö on onnistunut tehtävissään vähintään melko hyvin. Lähes puolet arvioi hänen onnistuneen erittäin hyvin. Niinistön suosio on kasvanut siitä saakka, kun hän aloitti presidentin virassa vuonna 2012.
 Melko tai erittäin huonon arvosanan antoi vain kolme prosenttia tutkimukseen osallistuneista.
 Kokoomustaustainen Niinistö on hyvin suosittu myös muiden puolueiden kannattajien keskuudessa.
 SDP:n kannattajista 63 prosenttia ja keskustan kannattajista 62 prosenttia oli sitä mieltä, että Niinistö on onnistunut tehtävissään erittäin hyvin. Kokoomuksen kannattajista tätä mieltä oli 59 prosenttia.
 HS:n kysely on tehty elokuun lopulla ja sen on toteuttanut tutkimusyhtiö Kantar TNS. Kyselyyn vastasi puhelimitse 1 005 ihmistä. Virhemarginaali on kolme prosenttiyksikköä suuntaansa.

HS: Presidentti Niinistön suosio nousi ennätykseen


Summary: Artistin mukaan suomalainen musiikki on kahtiajakautunut iskelmään ja urbaaniin musiikkiin.

Kaksi vuotta sitten  Nopsajalka  (oikealta nimeltään  Antti Hakala ) oli tympääntynyt artistina olemiseen. Hän ei tiennyt mitä siltä haluaisi. Muusikko kysyi itseltään, onko tämä sitä, mitä hän haluaa vai voisiko elämässä tehdä muutakin.
 – Täytin 40 vuotta ja se oli ennen vanhaan sellainen ikä, missä ihmiset kuolevat. Ajattelin, että tämä on tästä eteenpäin second life.
 Hän veti viimeisen keikkansa Helsingin Circuksessa syyskuussa 2017. Päätös lopettamisesta oli raskas, sillä hän oli lapsesta asti halunnut tehdä musiikkia ja esiintyä. Artistina olemisesta oli kuitenkin tullut raskasta ja se tuntui vievän ajan muulta elämältä. Nopsajalka halusi ennen kaikkea olla isä neljälle lapselleen.
 – Halusin kokeilla lainausmerkeissä normaalia elämää. Käydä yhdeksästä viiteen töissä ja tuntea, miltä tuntuu olla läsnä himassa.
 – Ennen lopettamispäätöstä kelailin, että tämä on nuoruuden haave, jonka kanssa joudun elämään keski-ikäisenä. Ajattelin, että onko tämä vain rooli, mikä on jäänyt päälle. Onko artistiura vain oma valinta vai onko tämä jotain, mihin mä olen ajautunut, Nopsajalka pohtii. Mårten Lampén / Yle
 Suomi-reggaen uranuurtaja
 Etenkin reggae-artistina tunnetuksi tulleen Nopsajalan ura on kestänyt jo parikymmentä vuotta. Hän aloitti 1990-luvun lopussa Soul Captain Band -yhtyeessä ja myöhemmin Kapteeni Ä-ni -bändissä. Vuosituhannen alussa hän käynnisti soolouransa ja tällä vuosikymmenellä hän oli mukana Elokuu-yhtyeessä.
 Nopsajalka kertoo ajautuneensa reggaen pariin, koska on ylipäätään kiinnostunut mustasta rytmimusiikista. Reggaeta ei vaan oltu Suomessa tehty kunnolla.
 – Aika Suomi-reggaen kanssa oli tosi hauskaa. Se oli siisti nähdä, kuinka me luotiin se vähän niin kuin tyhjästä.
 Suomi-reggae oli erittäin suosittua tämän vuosikymmenen alussa.  Jukka Pojan  ja muiden artistien suosio kuitenkin hiipui yllättävän nopeasti. Nopsajalka hermostuu, kun aihe nousee esiin haastattelussa.
 – Tällainen juttu on tehty aiemminkin, että on ollut tarkoitus puhua mun musiikista ja sitten onkin puhuttu Suomi-reggaesta ja sen kuolemasta. Otsikossa on Suomi-reggae on kuollut ja siinä on mun naama. Arvatkaa, millaista paskaa mä saan tuolta Suomi-reggae diggareilta.
 – Artistielämä tuntui raskaalta neljän lapsen isänä. Haluan olla oikeasti isä mun lapsille, Nopsajalka kertoo parin vuoden takaisesta lopettamispäätöksestään. Mårten Lampén / Yle
 Antti Hakalalla ja hänen neljä vuotta vanhemmalla veljellään oli ala-asteella bändi. Heidän ensimmäinen keikkansa oli koulun juhlissa. Juuri ennen lavalle menoa isoveli sanoi, ettei hän pysty laulamaan.
 – Mä ajattelin, että mä laulan sitten, koska show pitää vetää.
 Hakala sanoo olleensa aina tekijä. Hän on hostannut bileitä ja ottanut vastuun siitä, että jotain tapahtuu.
 Nopsajalka ei ole jäänyt pari vuotta sitten syntyneen lopettamispäätöksen jälkeen laakereilleen lepäämään. Hän on tehnyt ja tuottanut musiikkia muille artisteille. Tärkein yhteistyö on syntynyt nuoren artistin  Bessin  kanssa.
 – Hänen kanssaan on pyritty tekemään uniikkia suomalaista rytmimusiikkia.
 – Ajattelin, että joku muu voisi käyttää näitä reggae-henkseleitä, Nopsajalka sanoo siirtymisestä muunlaisen popmusiikin pariin.. Mårten Lampén / Yle
 Muusikon mielestä urbaani rytmimusiikki on tällä hetkellä relevanttia, koska Suomi kaupungistuu. Trendit tulevat tänne hänen mukaansa parin vuoden viivellä, koska kaupungistuminen on kesken.
 – Tämän maan kahtiajako näkyy suomalaisessa popmusiikissa. Meillä on iskelmä ja urbaani popmusiikki. Tämä on pieni maa ja vähän asukkaita ja jos sä haluut olla popartisti, niin sä yhdistät ne molemmat.
 Uusi tuleminen
 Tammikuussa Nopsajalka kävi esittämässä kaksi biisiä räppäri Junon keikalla Tavastialla. Yleisöltä, kavereilta ja kollegoilta tuli ylistävää palautetta. Ihmiset kertoivat, mitä hänen kappaleensa ovat heille merkinneet.
 – En tajunnutkaan, kuinka paljon oli kaivannutkaan sitä energian ja sähköisyyden läsnäoloa keikalla. Olin ajatellut, etten mä kaipaa enää mitään äärikokemuksia mun elämään.
 Keikan jälkeen Nopsajalka nappasi kassinsa ja suuntasi metroon. Siellä hän leijui jalat ilmassa keikan jälkeisessä euforiassa.
 – Myhäilin, että kyllä tää on sitä, mitä mä haluun tehdä.
 Lupaan olla on Nopsajalan suosituin kappale, minkä takia hän saa edelleen hääkutsuja. Mårten Lampén / Yle
 Vaikka Nopsajalka teki kappaleita muille, monet kappaleet alkoivat kuulostaa artistilta itseltään. Moni sanoi, ettei biisejä voi laulaa kukaan muu.
 – Tila ja aika avasi omia ajatuksia ja kappaleita alkoi tulla aika paljon. En ollut kuitenkaan halukas pyörtämään mun päätöstäni. Mulla tuli kirjoittamisesta niin hyvä olo. Aika pitkään joutui sen ristiriidan kanssa kamppailemaan. Tuntui hyvältä olla siinä normaalissa elämässä. Paremmin läsnä ja jalat maassa.
 Perjantaina julkaistiin Nopsajalan ensimmäinen kappale  Sydän sydän , jolla laulaa myös  Chisu . Artistit päätyivät tekemään biisin yhdessä, sillä heidän työhuoneensa ovat vierekkäin.
 – Sydän sydän sivuaa päätöksen tekemisen vaikeutta. Miten me ihmisinä kelaillaan asioita.
 – Mulla on sanottavaa ja mulla on agenda. Haluan esitellä sitä, millaisia ajatuksia mulla on tässä välissä ollut. Kirjoitan koko ajan uutta musiikkia, Nopsajalka kertoo. Mårten Lampén / Yle
 Nopsajalka aikoo julkaista muutamia kappaleita ennen ensi keväänä julkaistavaa albumia. Artistia jännittää, miten yleisö ottaa hänen uuden musiikkinsa vastaan.
 – Sekin jännittää, että jos ne tykkää hirveesti. Sittenhän tätä joutuu tekemään taas työkseen, Nopsajalka virnistää.

Nopsajalka lopetti uransa ollakseen neljän lapsen isä – parin vuoden aikana syntyneet henkilökohtaiset kappaleet saivat pyörtämään päätöksen


Summary: Lue tästä päivän puheenaiheet lyhyesti. Voit säätää Uutisvahdissa Herätys-ilmoituksia asetuksista.

Keskusta valitsee uuden puheenjohtajan – Katri Kulmunin ja Antti Kaikkosen kisa ratkeaa Kouvolan puoluekokouksessa
 Keskusta valitsee tänään  uuden puheenjohtajan . Tasainen kisa Katri Kulmunin ja Antti Kaikkosen välillä ratkeaa vasta puoluekokouksen äänestyksessä. Kouvolaan odotetaan lähes kahtatuhatta puoluekokousedustajaa, joista monet päättävät ehdokasvalintansa vasta kokouspuheiden jälkeen.
 "Järveltä kuului voimakas ja järkyttävä hätähuuto" – Tasan 90 vuotta sitten höyrylaiva Kuru vei Näsijärven pohjaan melkein 140 ihmistä
 Aamulehden kuvaaja Veikko Kanninen matkusti pelastustöihin lähteneen hinaaja Näsijärven kyydissä ja otti muun muassa tämän kuvan veden varaan joutuneista haaksirikkoutuneista. V.O. Kanninen / Vapriikin kuva-arkisto
 Syyskuussa 1929 raivosi  syysmyrsky, joka jäi historiaan . Sadat ihmiset katselivat rannoilla avuttomina kun höyrylaiva Kuru vajosi syvyyksiin Tampereen edustalla.
 Mitä kiinalaisperhe tekee, kun ainoa lapsi kuolee? Lapsen kuolema on aina suuri henkinen kriisi, mutta Kiinassa siihen liittyy paljon muutakin
 Kiinassa vapaaehtoinen lapsettomuus on harvinaista ja lasta pidetään perheen kulmakivenä.  Jenny Matikainen / Yle
 Koska vanhuksista huolehtiminen jää yhä yleensä lasten vastuulle, ainoan lapsen kuolema merkitsee vanhemmille turvatonta vanhuutta. Moni adoptoi siksi uuden lapsen, mutta sekään ei ole ongelmatonta: valtio tukee lapsensa menettäneitä rahallisesti, mutta adoption myötä tuki menetetään.  Kirjeenvaihtaja Jenny Matikainen tapasi yhden lapsensa menettäneistä.
 Lännessä sadetta
 Yle
 Maan länsiosaan saapuu aamupäivän aikana sadealue. Muualla on vaihtelevan pilvistä ja poutaista. Lännen sateet liikkuvat heiketen pohjoiseen sunnuntaiksi. Lue lisää säästä  Ylen sääsivuilta .

Herätys: Keskusta valitsee Kaikkosen tai Kulmunin, höyrylaiva Kurun tuhoisasta onnettomuudesta 90 vuotta, lännessä tulee vettä


Summary: Tanskan valtion tukema designpalkinto jaetaan kahden vuoden välein.

Maailman suurin design-palkinto meni tänä vuonna suomalaiselle Solar Foods -ruokateknologiayritykselle, yritys kertoo tiedotteessaan. Proteiinia hiilidioksidia ja sähköä hyödyntämällä tuottava yritys sai 100 000 euron suuruisen Index Awardin.
 Yrityksen kehittämä Solein-proteiini on tiedotteen mukaan ympäristön haitat minimoiva ja sitä voidaan jatkossa tuottaa missä tahansa. Proteiinin ensimmäisen vaiheen kaupallisen tuotannon on määrä alkaa vuonna 2021.
 Tanskan valtion tukema designpalkinto jaetaan kahden vuoden välein ja 500 000 euron kokonaispalkintosumma jaetaan viiden kategorian kesken.
 Lue lisää:
 Suomessa onnistuttiin valmistamaan proteiinia ilmasta – mullistava keksintö voi olla yksi ratkaisu maailman ruokapulaan

Ruokaa ilmasta tuottava suomalaisyhtiö sai maailman suurimman design-palkinnon


Summary: Identiteettivarkaudet ovat verkossa yleisiä, mutta poliisi on tilanteen edessä voimaton. Vastuu oman maineen puhdistamisesta jää usein uhrin harteille.

Oululainen yrittäjä ja kaupunginvaltuutettu  Teija Ruokamo , 42, oli raivoissaan ja häntä itketti.
 Ruokamo sai kuulla muutama viikko sitten, että hänen parin vuoden takainen Instagram-kuvansa oli löytynyt Kik-seuranhakupalvelusta, vaikka hän ei ollut koskaan käynytkään kyseisellä sivustolla.
 Valeprofiilissa käytetty kuva oli käännetty peilikuvaksi ja Ruokamon kasvoja oli hieman kavennettu.
 – Ajattelin heti, että tämän on poliisiasia.
 Tapaus ei jäänyt hänen kohdallaan ainoaksi. Viikko edellisen tapauksen jälkeen hänen Facebookin profiilikuvansa löytyi seksipalveluita myyvältä Kypsää seuraa -nimiseltä sivustolta.
 Ruokamon kuvalla olevan profiilin väitettiin kuuluvan 45-vuotiaalle Lenitalle Kajaanissa. Sivulla häntä odotti hätkähdyttävä näky.
 – Siellä oli profiileja, joissa oli alastonkuvia ja tosi pornografisia kuvia. Sitten oli profiileja, joissa oli kasvokuvia ja siellähän se minun naama oli.
 Useita uhreja
 Ruokamo huomasi heti, ettei ollut Kypsää seuraa -sivuston ainoa uhri.
 Hän löysi useiden hänelle tuttujen oululaisten yrittäjien ja johtavassa asemassa olevien naisten kuvia. Ruokamo arveli, että naiset eivät tienneet kuvista, joten hän laittoi heille asiasta viestiä.
 Yksi sivustolta löytyneistä kuvista kuului  Petra Silvennoiselle , 36.
 Hänen ensireaktionsa oli epäusko ja hämmennys. Silvennoinen ei käsittänyt, miten hänen tavallinen lomakuvansa oli päätynyt seksipalvelusivustolle.
 – Kuvassa istun Eiffel-tornin edessä. Minulla on korkeakauluksinen villapaita sekä pitkälahkeiset housut.
 Petra Silvennoinen ei ole käynyt seksipalvelusivustolla, josta tämä kuva löytyi. Asiasta kuuleminen aiheutti jo riittävästi mielipahaa.
 Petra Silvennoisen kotialbumi
 Ihmetys vaihtui ahdistukseen, kun Silvennoinen pohti asian mahdollisia seurauksia ja mietti, missä kaikkialla hänen kuvaansa tai kuviaan oli mahdollisesti käytetty.
 – Kyllä minulla itku tuli. Pelotti, oli turvaton ja ahdistunut olo.
 Sekä Ruokamo että Silvennoinen lähettivät palveluntarjoajille kipakan viestin, jossa vaativat kuviensa poistamista. Sivustot ovat sittemmin kertoneet poistaneensa kuvat, mutta eivät ole antaneet selitystä kuvien käytölle.
 Yle pyysi kyseisiä palveluntarjoajia kommentoimaan sivuillaan tapahtuneita kuvien väärinkäytöksiä. Kypsää seuraa -palvelun ylläpito ei vastannut kysymyksiin.
 Kikseuraa-palvelun mukaan kaikki heidän sivustollaan olevat profiilit ovat yksityishenkilöiden tekemiä. Sivuston ylläpidosta kerrotaan, että valeprofiilien käyttö on erittäin yleistä ja he saavat niistä yhteydenottoja päivittäin. Ilmiantojen seurauksena varastettua kuvaa käyttävä nimimerkki estetään ja poistetaan näkyvistä.
 Kuvien poistamisesta huolimatta Ruokamon ja Silvennoisen kuvat olivat ehtineet päätyä monien verkkokalvoille ja naiset halusivat saattaa sivuston vastuuseen teoistaan.
 He ottivat yhteyttä poliisiin.
 Poliisit voimattomia
 Poliisi suhtautuu somekuvien varastamiseen vaihtelevasti.
 Teija Ruokamolle todettiin heti ensimmäisen tapauksen tultua ilmi, ettei poliisilla ole resursseja ja mahdollisuuksia tehdä asialle oikeastaan mitään. Poliisin mukaan rikosilmoituksen jättämisestä ei olisi hyötyä.
 Silvennoinen on täyttänyt rikosilmoituksen verkossa, mutta ei ole toistaiseksi saanut yhteydenottoa takaisin.
 Poliisiavun saaminen on vaikeaa, kun asiaa yrittää viedä eteenpäin yksin, kerrotaan Oulun seudun rikosuhripäivystyksestä. Päivystyksestä sanotaan, että tapaukset otetaan poliisilaitoksella yleensä vakavammin, jos mukana on rikosuhripäivystyksen tukihenkilö.
 Se, ettei jotakin tapausta lähdetä selvittämään, voi rikosuhripäivystyksen keskustoimiston kehitysjohtajan  Jaana Koivukankaan  mukaan johtua yksittäisestä poliisista tai kulloisistakin resursseista. Mikäli rikos on tapahtunut ulkomailla, on Suomen poliisilla rajalliset mahdollisuudet toimia.
 Vanhempi konstaapeli ja nettipoliisi  Lauri Nikula  Oulun poliisilaitokselta ei ota kantaa kollegansa ratkaisuun, mutta kehottaisi itse tekemään käsillä olevien kaltaisissa tapauksissa rikosilmoituksen.
 Tämä on hänen mukaansa tärkeää, vaikka rikosilmoitus ei johtaisikaan oikeuden toteutumiseen ja tuomioon, sillä poliisin täytyy tietää uusista rikollisen toiminnan muodoista.
 – Meillä on somen myötä tullut paljon asioita, joihin pitäisi pystyä tiukemmin puuttumaan, hän toteaa.
 Nikula näkee, että toisen henkilön kuvan käyttäminen on ainakin lähellä täyttää identiteettivarkauden tunnusmerkit.
 Mikä on identiteettivarkaus? Identiteettivarkaus on henkilötietojen, tunnistamistietojen tai muun yksilöivän tiedon käyttämistä ilman lupaa kolmannen osapuolen erehdyttämistarkoituksessa. Tietojen käyttämisen tulee aiheuttaa uhrille taloudellista vahinkoa tai haittaa, jotta se luokitellaan identiteettivarkaudeksi. Näitä voi olla kuitenkin vaikeaa todistaa. Identiteettivarkaudesta voidaan tuomita sakkorangaistukseen. Lähde: Finlex
 Kuvavarkauksien sivuuttamisessa ei Nikulan mukaan ole kyse siitä, etteikö niitä olisi mahdollista selvittää. Identiteettivarkaudet ovat kuitenkin rikosten rintamassa mietoja sakkorangaistuksiin johtavia tekoja, minkä vuoksi ne eivät ole prioriteettilistan kärjessä.
 Ottamatta kantaa jutussa esiintyviin tapauksiin hän pitää yritysvetoisten sivustojen kuvien väärinkäyttöä vielä rutkasti huolestuttavampana kuin yksittäisten henkilöiden tekemiä kuvavarkauksia.
 Hämäräperäisten seksipalvelusivustojen tarkoitus voi myös hänen mukaansa olla toisenlainen kuin luulisi. Sivustot voivat esimerkiksi kerätä tietoa ihmisten kulutusmieltymyksistä, tai ansaintalogiikka voi perustua palveluiden myymisen sijaan mainosten klikkauksiin.
 – Toiminta onkin monesti monimutkaista, eikä sivulla haeta niinkään sitä, miltä äkkiseltään näyttää.
 Omatoiminen salapoliisityö tuotti tulosta
 Teija Ruokamo ei tyytynyt poliisin vastaukseen, vaan päätti ottaa ohjat omiin käsiinsä ja tutkia kuvia varastaneen seksipalvelusivuston taustoja.
 Kypsää seuraa -sivusto on kirjattu kuuluvaksi itävaltalaiselle yritykselle, mutta sen rekrytointi ja palvelu toimivat Suomessa. Yritys ei kuitenkaan maksa työeläkemaksuja tai veroja Suomeen.
 – Nämä ovat varmaan asioita, joihin poliisi pystyy tarttumaan, Ruokamo tokaisee.
 Ylen selvityksen mukaan Kypsää seuraa- ja Kik-sivustoista ei ole tehty viime vuosina yhtään ilmoitusta kuluttaja-asiamiehelle. Tämä voi johtua tosin siitä, että ilmoitukset kirjataan yleensä yrityksen nimellä, ja esimerkiksi Kik-sivustolla ei ole näkyvissä yritystietoja.
 Myös tämä kuva varastettiin Teija Ruokamolta. Jatkossa hän aikoo lisätä kaikkiin somessa julkaistaviin kuviin vesileiman, jotta kuvien väärinkäyttäminen olisi vaikeampaa. Marko Väänänen / Yle
 Ruokamo uskoo kaikkien sivustolla käytettyjen kuvien olevan varastettuja. Hän arvelee, että viesteihin voi vastata kuka tahansa. Sivusto kertookin käyttävänsä havainnekuvia, eli kuvissa olevat henkilöt eivät välttämättä ole aidosti profiilien takana. Tämä on kerrottu sivustolla pienellä präntillä.
 Uusia tietoja ja todisteita saatuaan Ruokamo marssi poliisiasemalle, ja sai tällä kertaa erilaisen vastaanoton. Hän uskoo, että myös toisten naisten tekemillä rikosilmoituksilla oli vaikutusta asiaan.
 – Nyt tämä otettiin hyvinkin vakavasti. Koin, että tulin kuulluksi. Toki en voi tietää, miten tämä tästä etenee.
 Se, miksi sivustolle oli päätynyt paljon juuri oululaisten naisyrittäjien kuvia, on toistaiseksi mysteeri.
 Väärät kuvitelmat kuvankäyttöoikeuksista yleisiä
 Kuvavarkaudet ovat olleet Teija Ruokamolle ja Petra Silvennoiselle erityisen kiusallisia heidän yrittäjätaustansa vuoksi. Henkilökohtaisen maineen lisäksi myös yrityksen maine on vaarassa tahriintua.
 Kumpikaan ei halunnut jättää mitään väärinkäsitysten varaan, vaan he päättivät poliisin kannustuksesta kertoa kuviensa väärinkäytöistä avoimesti sosiaalisen median kanavissa.
 Ihmisten reaktiot ovat olleet pääosin myötätuntoisia, mutta myös syyllistäviä kommentteja on tullut.
 Ruokamon ja Silvennoisen mukaan monet luulevat, että verkossa olevat kuvat olisivat vapaata riistaa ja niihin on oikeus kenellä tahansa.
 – Miksi meidän aikuisten naisten kuvia saisi käyttää luvatta yhtään sen enempää kuin kenenkään muunkaan kuvia? Silvennoinen ihmettelee.
 Näin tarkistat, missä kaikkialla sinun kuvasi ovat Käänteisen kuvahaun avulla on mahdollista selvittää, onko omia kuvia sivuilla, joihin et ole niitä ladannut. Työkalu etsii kuvasi kanssa samankaltaisia kuvia ja sivustoja, joilla kuvasi esiintyy. Lataa kuva esimerkiksi Googlen kuvahakuun tai kopioi verkossa olevan kuvan URL-osoite ja syötä se kuvahakuun. Chrome-selaimessa kuvahaun voi tehdä napsauttamalla nettikuvan päällä hiiren oikeaa näppäintä. Avautuu näkymä, jossa on kohta "hae kuvaa". Sitä klikkaamalla pääsee suoraan käänteiseen kuvahakuun.
 Ruokamo kertoo, että somessa asiaan on suhtauduttu jopa naurahdellen. Hän uskoo, että jos sama olisi tapahtunut miehelle, olisi hymy hyytynyt.
 – Entä jos 50-vuotiaan Pentin Facebookista varastettua kuvaa käytettäisiin peräpukamamainoksessa. Naurattaisiko se?
 Ruokamolle on myös vihjailtu, että hän olisi kuvineen itse syypää niiden väärinkäytöksiin. Hän pitää kummallisena ajatusta, ettei näyttävä nainen saisi pitää itsestään profiilikuvaa.
 "He temppuilivat väärän naisen kanssa"
 Nettipoliisi Lauri Nikulan mukaan varastetuissa kuvissa nähdään vetovoimaa ja hyötymisen mahdollisuus. Hän kuitenkin ymmärtää, että somekuvien tarkoitus on olla hyvännäköisiä ja puoleensavetäviä.
 Kuvavarkaudet ehkäistäisiin Nikulan mukaan täysin vain sillä, ettei julkaise kuvia somessa. Radikaali linja ei kuitenkaan vastaa oikein tätä päivää.
 Yksinkertaisin keino vaikeuttaa varkaiden pääsyä kuviin on pitää sometilit yksityisenä. Nikula kuitenkin huomauttaa, että sometilien yksityistäminen voi olla kömpelö neuvo yrittäjälle, jonka tarkoituksena on saada somen kautta asiakasvirtaa.
 Teija Ruokamolle ja Petra Silvennoiselle profiilikuvien poistaminen ei ole vaihtoehto, sillä heidän mielestään yritystä on tärkeää edustaa omilla kasvoillaan. Sometilien sulkeminen toisi yrityksille myös huomattavaa taloudellista tappiota.
 Ruokamo on valmistautunut jo henkisesti siihen, että hänen kuviaan löytyy jatkossakin vääristä paikoista. Hänellä ei kuitenkaan ole aikomusta päästää kuvavarkaita helpolla.
 – En jätä tätä tähän. Aion vielä näyttää, että he temppuilivat väärän naisen kanssa.
 Keskustele aiheesta kello 22.00 saakka!
 Lue myös:
 Instagram-tilin kaappaus toi kyyneleet silmiin: “Tuntui aivan siltä kuin kotona olisi käynyt varkaita”

Oululainen yrittäjä löysi somekuvansa seksipalvelusivustolta, poliisi kohautti olkiaan – näin voi käydä kenelle tahansa


Summary: Facebook on aiemmin todennut, ettei sillä ole monopolia ja että kuluttajilla on monia muita mahdollisuuksia pitää verkossa yhteyttä toisiinsa.

Somejätti Facebook on joutunut Yhdysvalloissa jälleen uuden tutkinnan alle. Joukko osavaltioita ilmoitti perjantaina alkavansa tutkia, onko Facebook tukahduttanut kilpailua ja onko se vaarantanut käyttäjien tietoja.
 – Aiomme käyttää kaikkia käytössä olevia tutkinnan työkaluja selvittääksemme, onko Facebookin toiminta vaarantanut kuluttajien tietoja, heikentänyt kuluttajien valinnanmahdollisuuksia tai nostanut mainonnan hintaa, totesi New Yorkin osavaltion yleinen syyttäjä  Letitia James .
 New Yorkin lisäksi tutkintaan osallistuvat muun muassa Colorado, Florida ja pääkaupunki Washington.
 Facebook ei heti kommentoinut tutkintaa. Aiemmin yritys on kuitenkin sanonut, että sillä ei ole monopolia ja että kuluttajilla on monia muita mahdollisuuksia pitää verkossa yhteyttä toisiinsa.
 Muun muassa oikeusministeriö on aiemmin ilmoittanut arvioivansa suurten teknologiayritysten toimia.
 Lue myös:
 Facebook haastaa Tinderin – "Deittailuhistoriaa ei jaeta kavereille, eikä mainostajille"

Tukahduttaako Facebook kilpailua? USA:n osavaltiot alkavat tutkia somejätin toimia


Summary: Bahamalla on kateissa hurrikaanin jäljiltä satoja tai jopa tuhansia ihmisiä, arvioi pääministeri.

Dorian-hirmumyrskyn vaatimien kuolonuhrien määrä on noussut 43:een Bahamalla. Pääministeri  Hubert Minnis  kertoo, että uhrimäärän odotetaan kasvavan tästä vielä merkittävästi.
 Pahinta tuhoa vitosluokan hurrikaani aiheutti Bahamasaarten pohjoisosissa Abaco-saarilla ja Grand Bahamalla. Saarilla on yhä lukuisia ihmisiä, jotka odottavat apua. YK on arvioinut, että yli 70 000 ihmistä on avun tarpeessa.
 Grand Bahamalla sijaitseva Bahaman kansanvälinen lentokenttä jäi täysin tulvavesien alle. Uutiskanava CNN on julkaissut Twitterissä dramaattisen videon lentokentästä ennen ja ja Dorian-myrskyn aikana. Videolla lentokenttä on käytännössä muuttunut myrskyäväksi mereksi, josta kenttää on mahdotonta tunnistaa.
 Pääministeri Minnis  arvioi eilen , että Bahamalla on kateissa satoja tai jopa tuhansia ihmisiä. Hurrikaani on hävittänyt kokonaisia asuinalueita, joita ei ole vielä ehditty raivata.
 Bahamasaarten New Providence -saaren pääkaupungissa Nassaussa lukuisat evakuoidut olivat kerääntyneet suojaan suureen liikuntasaliin, heidän joukossaan 75-vuotias  Firstina Swain , joka menetti myrskyssä kotinsa.
 – Kukaan ei pysty auttamaan ketään Abacolla, siellä ei ole yhtäkään turvallista paikkaa. Kaikki on tuhoutunut. Ihmisten on päästävä pois Abacolta, siellä on liikaa ruumiita, enkä usko, että he ovat löytäneet vielä kaikkia, kertoi Swain uutistoimisto Reutersille.
 Yhdysvaltain rannikkovartiosto pelasti naisen pahoin hurrikaanissa kärsineiltä Abaco-saarilta. Seaman Erik Villa Rodriguez/ Epa
 Sadat bahamalaiset ovat lähteneet Abacolta venein ja lentokonein. Grand Bahamalla Freeportin kaupungin satamassa puolestaan tuhannet jonottivat risteilylaivaan. Paradise Cruise Line -risteilijä vie ihmisiä ilmaiseksi Floridaan, mikäli matkustajalla on asianmukaiset siirtolaisasiakirjat.
 Tulvavedet nousivat jopa kahdella metrillä Pohjois-Carolinan saarilla
 Yhdysvaltain Pohjois-Carolinaan liikkunut Dorian-hurrikaani on aiheuttanut merkittäviä tulvia mantereen edustan saarilla.
 Washington Post -lehti  kertoo, että hurrikaani nostatti perjantaina paikallista aikaa saarilla tsunaminkaltaisen myrskytulvan ja vedenpinta nousi paikoin jopa yli kaksi metriä.
 Veneillä liikkuneet pelastajat poimivat lukuisia ihmisiä, jotka olivat siirtyneet turvaan talojensa ylimpiin kerroksiin tai ullakoille.
 Ocracoke-saaren asukas  Deborah Lacks  julkaisi Twitterissä videon tulvavesien saartamasta asunnostaan.
 Ykkösluokkaan laantunut Dorian jatkaa seuraavaksi matkaansa pohjoiseen kohti Kanadaa. Sen arvellaan saavuttavan Nova Scotian lauantaina paikallista aikaa.
 Lisää aiheesta:
 Hurricane Dorian sets sights on Canada after North Carolina landfall  (CNN)
 Hurricane Dorian rips through Outer Banks, causing tsunami-like surge as it heads out to sea  (WP)

Kun lentokenttä muuttui myrskyäväksi mereksi – Ällistyttävä video Bahaman lentokentästä Dorian-hurrikaanin keskellä


Summary: Poikansa kuoleman jälkeen Zhang Debin adoptoi kaksi päivää vanhan tytön, joka ei edelleenkään tiedä perheensä koko tarinaa.

SHAXIAN Zhang Debin  tiesi heti, mitä hänen piti tehdä.
 Oli elokuu vuonna 2010, vuoden kuuminta aikaa Etelä-Kiinan sisämaassa. Pojan kuolemasta ei ollut kulunut edes vuorokautta, mutta Zhang oli asiasta varma.
 Jostain oli löydettävä uusi lapsi.
 Mitä heille muuten jäisi? Hiljainen koti, jossa kaksi vanhusta tuijottaisi toisiaan? Hiljaisuutta ja tyhjyyttä.
 Zhangin perheeseen oli syntynyt aikoinaan vain yksi lapsi, sillä enempää ei Kiinan lain mukaan saanut hankkia. Nyt poika oli kuollut 23-vuotiaana.
 Zhangista ja hänen vaimostaan oli tullut niin sanottu shidu-perhe: vanhemmat, jotka olivat menettäneet ainoan lapsensa. Molemmat olivat viisissäkymmenissä, joten uutta biologista lasta oli lähes mahdoton saada.
 Oli liian myöhäistä.
 Shidu tarkoittaa sananmukaisesti  “ainoan menettämistä”. Tällaiset perheet ovat Kiinassa verrattain yleinen ilmiö. Tarkkoja tilastoja ei ole, mutta ainoan, aikuisen lapsensa menettäneitä perheitä on arvioitu olevan yli miljoona ja määrä on kasvussa.
 Ilmiön taustalla on yhden lapsen politiikka, joka rajoitti kiinalaisperheiden lapsilukua vuodesta 1980 aina vuoteen 2015 asti. Kaupungeissa useimmat parit saivat tehdä vain yhden lapsen, maaseudulla sääntöihin oli enemmän poikkeuksia.
 Parissakymmenessä vuodessa yhden lapsen perheistä tuli normi. Aiemmin suuria perheitä suosinut maa keskittyi vaalimaan ainokaisiaan.
 Kiinassa ainoan lapsen kuolema on henkilökohtaisen surun lisäksi rankkaa myös sosiaalisesti. Vapaaehtoinen lapsettomuus on harvinaista ja lapset ovat perheen ydin. Jälkikasvua tarvitaan edelleen myös taloudellisista syistä.
 Koska lapsi on perheessä usein itsestäänselvyys, lapseton perhe on outolintu. Myös Zhangin mielestä ajatus elämästä kaksin puolison kanssa oli sietämätön.
 – Miten perhe voisi olla ilman lasta? Täällä kaikissa perheissä on lapsi. En voisi kuvitella muuta, Zhang sanoo nyt.
 Jäntevä, pian 60-vuotiasliikunnanopettaja istuu kotinsa alakerrassa kertomassa tarinaansa.
 Kiinalaisella mittapuulla pienessä Shanxianin kaupungissa sijaitseva talo on uusi ja suuri. Kolmessa kerroksessa riittää tilaa isovanhemmille ja vuokralaisille.
 Zhang Debinin mielestä valtion kuuluisi tukea kaikkia ainoan lapsensa menettäneitä perheitä.  Jenny Matikainen / Yle
 Pojan kuolemasta on kulunut yhdeksän vuotta. Tragedian syy oli masennus, niin Zhang haluaa sanoa, ei sen enempää. Käy kuitenkin selväksi, että kyseessä oli itsemurha.
 – Olimme surun murtamia. Jos olisin tuolloin ymmärtänyt, mitä masennus on, olisin ehkä osannut auttaa.
 Tällä kertaa osaan olla parempi isä, Zhang sanoo.
 Vain kuukausi pojan kuoleman jälkeen perheeseen saapui uusi lapsi. Nyt poninhäntäpäinen 9-vuotias tulee alakertaan äitinsä kanssa. Illallisaika on lähellä.
 Kun he tapasivat ensimmäisen kerran, tyttö oli vain kaksi päivää vanha.
 Hän oli syntynyt maaseudulla perheeseen, jossa oli jo yksi tyttölapsi. Maalla perheiden oli tuolloin lupa tehdä toinen lapsi, jos poikaa ei ensiyrittämällä saatu. Tässä perheessä tyttöjä oli nyt kaksi.
 Zhangin kaukainen sukulainen työskenteli sairaalassa, jossa vauva oli syntynyt.
 – Kylissä ihmiset haluavat yhä poikia. He luopuivat tytöstä, ja minä otin hänet, Zhang sanoo.
 On aika lähteä syömään.  Mukaan ravintolaan on kutsuttu kolme muutakin shidu-vanhempaa, nainen ja kaksi miestä. He kaikki ovat viisissä- tai kuusissakymmenissä.
 Lapsen menettäminen on arka aihe, ja siksi muut kuin Zhang haluavat pysyä nimettöminä tai esiintyä vain sukunimellään.
 Matka kulkee puiston laitaa kiireiselle kauppakadulle. Ilta on tummansininen ja hikisen kostea. Yksi vanhemmista, sukunimeltään  Liao , nostaa kasvattityttärensä reppuselkään.
 Kaksivuotias takertuu äitiinsä tottuneesti. Äitiys on Liaon iässään jo fyysisesti rankkaa. Tummien hiusten seassa harmailla suortuvilla on pian enemmistö.
 Liao on eronnut miehestään ja hoitaa kasvattitytärtään yksin. Hän saa apua työpaikaltaan, mutta välillä arki on haastavaa, vaikkapa silloin kun hän sairastuu. Nuoremmilla vanhemmilla olisi isovanhemmat auttamassa.
 Liaon aikuinen lapsi kuoli, ja nyt hän hoitaa 2-vuotiasta kasvattitytärtään yksin. Moni pitää viisikymppistä äitiä outona, Liao sanoo. Jenny Matikainen / Yle
 Liao kertoo, ettei hän halua mennä tytön kanssa puistoon. Kaupassakäyntikin ahdistaa. Kaikki luulevat häntä lapsen isoäidiksi. Se sattuu.
 – Jos tyttö kutsuu minua äidiksi, kaikki kääntyvät katsomaan. En pidä siitä, Liao sanoo.
 Ilmiö on yleinen. Monet lapsensa menettäneet kiinalaisperheet vetäytyvät entisistä ympyröistään. On helpompi olla sellaisten kanssa, jotka ymmärtävät. Osa matkustaa muiden lapsensa menettäneiden kanssa juhlapäivinä, joina perheet perinteisesti kokoontuvat yhteen.
 Myös synkempiä ajatuksia jaetaan. Liao on kuullut shidu-vanhemmista, jotka suunnittelevat yhdessä itsemurhaa.
 – Ilman lapsia ei ole toivoa. Elämä on kuin talo ilman pohjaa, hän sanoo.
 Pyöreään pöytään on katettu  ainakin kymmenen ruokalajia. Runsaus on Kiinassa tapa, kun vieraita on paikalla. Liao poimii tytölleen makupaloja pieneen kulhoon. Hän on lapselle mama, äiti, mutta vain käytännössä. Adoptio ei ole virallinen.
 Neljästä perheestä vain Zhang vaimoineen on käynyt läpi virallisen adoptioprosessin. Se kesti kaikkiaan neljä vuotta.
 Zhang sanoo perheensä olleen onnekas. Muuten lasta ei olisi löytynyt näinkään helposti. Lastenkoteihin päätyville vauvoille on kysyntää. Usein joku ehtii ensin.
 Se, että joku on valmis luopumaan lapsestaan, on vasta ensiaskel. Asioiden virallistaminen vaatii kasan paperitöitä. Siinäkin Zhangin perheellä kävi tuuri: apua löytyi tutun poliisin kautta.
 Kaikki on liikaa kiinni sattumasta, Zhang sanoo.
 – Adoptiolapselle on todella vaikea saada asuintodistusta. Kukaan muu heistä ei ole onnistunut, Zhang viittaa ystäviinsä.
 Ilman asuintodistusta, hukouta, lapsi ei saa henkilöllisyystodistusta eikä pääse normaalia reittiä kouluun. Lisäksi hän joutuu elämään ilman sitä vähäistäkään sosiaaliturvaa, joka kiinalaisille normaalisti on taattu.
 Pöytään kokoontuneet ovat yhtä mieltä siitä, että lapsensa menettäneet perheet jätetään oman onnensa nojaan. Asiasta ei edes puhuta tarpeeksi, Liao sanoo.
 Kattavinta kenttätutkimusta  aiheesta lienee tehnyt kiinalainen virkamies  Han Shengxue . Hän kulki vuosia eri puolilla Kiinaa tutkimassa lapsensa menettäneiden elämää. Pari vuotta sitten hän julkaisi aiheesta kirjan.
 Han ei halunnut antaa asiasta haastattelua ulkomaiselle toimittajalle, mutta hän on puhunut tutkimuksistaan kiinalaismediassa. Myös Kiinan johtoa puolustava isänmaallinen  Global Times -lehti myöntää  artikkelissaan, että yksin jääneet vanhemmat ovat yhden lapsen politiikan synkimpiä kääntöpuolia.
 – Moni vanhemmalla iällä lapsensa menettänyt syyttää murheestaan perhesuunnittelupolitiikkaa, Han kertoi Global Timesille kirjan ilmestymisen jälkeen.
 Zhangin mukaan elämä oli pojan kuoleman jälkeen raskasta, mutta tytär toi arkeen taas iloa. Jenny Matikainen / Yle
 Han itse työskenteli aiemmin niin kutsutussa perhesuunnitteluvirastossa. Sen tehtävä oli valvoa, että yhden lapsen politiikkaa noudatettiin. Tehdessään kenttätutkimusta lapsensa menettäneistä vanhemmista hän ei usein uskaltanut kertoa taustastaan.
 Jos hän kertoi, shidu-vanhemmat eivät säästäneet sanojaan: “Sinä saat maksaa! Kipumme on sinun syytäsi!”
 1980- ja 1990-luvuilla kiinalaisia rohkaistiin rajoittamaan perhekokoa lupaamalla apua vanhoille päiville “Perhesuunnittelu on hyvä asia, hallitus pitää huolta vanhuksista”, kuului suosittu slogan.
 Myös Zhang tuttavineen kokee, että he joutuivat pulaan koska noudattivat lakia.
 – Valtion pitäisi auttaa lapsensa menettäneitä perheitä kaikin keinoin, mutta niin ei tapahdu, Zhang sanoo.
 Kiinan valtio maksaa  shidu-perheille pientä korvausta. Avustuksen saan kuitenkin vain, jos lapsensa menettänyt nainen on yli 48-vuotias. Muiden ajatellaan vielä kykenevän lasten hankintaan. Lisäksi vanhemmilla pitää olla tallessa todistus, joka on myönnetty yhden lapsen vanhemmille.
 Shidu-vanhemmat ovat vaatineet tukeen korotusta muun muassa osoittamalla mieltään. Viime vuonna tukisumma nousi 340 juanista 450 juaniin kuussa per vanhempi. Se vastaa noin 60 euroa.
 Maakunnat voivat halutessaan korottaa summaa. Shanxian sijaitsee Fujianissa, missä jokainen shidu-vanhempi saa 1 100 juania eli 140 euroa. Moni pitää summaa yhä liian pienenä.
 Kiinassa harvan eläke riittää elämiseen, ja vanhusten toimeentulo perustuu pitkälti lapsilta saatuun tukeen ja apuun. Jopa laki määrää, että lasten kuuluu huolehtia vanhemmistaan. Vanhainkoteja on vähän ja sairausvakuutusjärjestelmä riittämätön.
 Siksi ainoan lapsen menettäminen tuo surun lisäksi huolen tulevasta.
 Avustuksesta puhuttaessa Zhang kiihtyy. Kun tyttären adoptiosta tuli virallinen, perhe menetti valtion tuen. Perhe tulee hyvin toimeen, mutta Zhangin mukaan kyse on periaatteesta.
 Tavallisesti eläkeikäisten kiinalaisten lapset ovat jo omillaan, mutta shidu-perheet saattavat joutua kasvattamaan adoptiolasta eläkkeen turvin.
 – Monet shidu-perheet eivät uskalla adoptoida, koska he pelkäävät tuen menettämistä. Joissain perheissä pari tuhatta juania ei merkitse mitään, mutta maaseudulla se on iso raha, Zhang sanoo.
 Zhang Debin lukee oikeuden päätöstä. Zhangin mielestä myös adoptoineille shidu-perheille kuuluisi valtionavustus. Jenny Matikainen / Yle
 Viime vuonna Zhang haastoi maakunnan terveysviraston oikeuteen.
 Zhangin kanne nojaa vuoden 2016 lakimuutokseen, joka poisti Kiinan kansallisesta laista yksin jääneiden vanhempien tukiin liittyviä rajoituksia. Zhangin mielestään paikallinen virasto on tulkinnut lakia väärin lopettaessaan perheen tukimaksut.
 Nyt Zhang on saanut huonoja uutisia. Posti toi eilen päätöksen: hän on hävinnyt ensimmäisen oikeusjutun.
 – Jatkan taistelua muissa oikeusasteissa, hän vannoo.
 Hedelmien jälkeen on aika lähteä kotiin. Yhdeksänvuotiaalle pitäisi löytää uimapuku.
 Katu on täyttynyt ravintoloiden  pienistä muovituoleista, joilla perheet istuvat syömässä illallista. Myyjät kauppaavat sitä sun tätä tarpeellista ja tarpeetonta. Suomessa Zhangin perhe ei näyttäisi poikkeavalta, mutta kiinalaisessa pikkukaupungissa valtaosa vanhemmista on sileäposkisia nuoria.
 Pojan kuoleman jälkeen vauva-arki ei ollut helppoa. Zhangin vaimo oli surusta voimaton ja hän masentui. Perheeseen palkattiin lastenhoitaja ja myöhemmin tyttö oli koulun lounasaikaan päiväkerhossa.
 – Mutta lapsi tuo lohtua ja iloa. Saimme jonkun, jolle puhua, Zhang sanoo.
 Tutkimusten mukaan monet shidu-vanhemmat kärsivät traumaperäisestä stressistä ja muista mielenterveysoireista. Perheitä haastatellut Han Shenxue väittää, että toivottomuus ja antisosiaaliset piirteet tekevät perheistä jopa vaarallisia.
 Kiinassa on yhä tavallista, että mielenterveysongelmista kärsiviä ihmisiä pidetään uhkana yhteiskunnalle sen sijaan, että heille tarjottaisiin asianmukaista hoitoa.
 Shidu-perheisiin kohdistuukin avoimia ennakkoluuloja.
 Kiinassa on viime vuosina ollut käynnissä kampanjoita, joissa ihmisiä kehotetaan olemaan valppaina, jotta yhteiskunnasta saadaan kitkettyä pahat ainekset. Viime keväänä Hunanin maakunnassa teiden varsille ilmestyi julisteita, joissa shidu-perheet listattiin mahdollisiksi rikollisiksi, joita tulisi tarkkailla.
 Hunanin tapaus ei ollut ensimmäinen julkinen kampanja, jossa ainoan lapsensa menettäneet listattiin mahdollisesti “pahoiksi”. Samanlainen tapaus Shanxin maakunnassa sai muutama vuosi sitten keskustelupalstat kuohumaan.
 Zhangin perhe tietää nyt, että masennukseenkin voi saada apua. Kun vaimo sairastui, Zhang vei hänet heti lääkäriin.
 Zhang Debinin tytär on nyt 9-vuotias. Hän tuli perheeseen vain kahden päivän ikäisenä. Jenny Matikainen / Yle
 Kotiin on enää lyhyt matka.  Mukaan tarttuu uima-asun sijaan pimeässä hohtava ilmapallo. Zhang maksaa sen puhelimellaan. Hän sanoo hemmottelevansa tyttöä, on vaikea sanoa juuri mihinkään ei.
 Valkoiseen mekkoon pukeutunut nokkelan oloinen lapsi ei Zhangin mukaan vieläkään tiedä perheen koko tarinaa, vain sen, että veli on kuollut. Isän oikeusjutusta on kuitenkin kerrottu julkisuudessa ja kotona asiasta puhutaan paljon.
 Voi olla, että tyttö tietää enemmän kuin isä uskoo. Mutta Zhang haluaa suojella lastaan – niin pitkään kuin vielä voi.
 Lue lisää:
 Ensin lapsista piti päästä eroon, nyt niitä halutaan lisää – Eläkepommia pelkäävä Kiina pohtii jo yhden lapsen perheiden sakottamista
 Kiinan vapautettu lapsipolitiikka johti pieneen vauvabuumiin
 Hintalappu lapsesta hirvittää
 Kiina vahvisti kahden lapsen politiikan laiksi

“Ilman lapsia ei ole toivoa” – Kiinassa elää yli miljoona perhettä, joiden ainoa lapsi on kuollut